title: Kommissionens afgørelse (EU) 2016/289 af 8. juni 2015 om den af Slovenien påtænkte statsstøtte nr. SA.37792 (2014/C) (ex 2013/N) til fordel for Cimos Group (meddelt under nummer C(2015) 3770) (EØS-relevant tekst)

text:
               4.3.2016

               DA

               Den Europæiske Unions Tidende

               L 59/168

         KOMMISSIONENS AFGØRELSE (EU) 2016/289
   af 8. juni 2015
   om den af Slovenien påtænkte statsstøtte nr. SA.37792 (2014/C) (ex 2013/N) til fordel for Cimos Group

         (meddelt under nummer C(2015) 3770)

   (Kun den engelske udgave er autentisk)
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 108, stk. 2, første afsnit (1),
   under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
   under henvisning til Kommissionens afgørelse om at indlede proceduren i henhold til artikel 108, stk. 2, i traktaten om Den Europæiske Unions funktionsmåde vedrørende støttesag SA.37792 (2013/N) (2),
   efter at have opfordret de interesserede parter til at indsende deres bemærkninger i henhold til ovenstående bestemmelser (3), under henvisning til deres bemærkninger og
   ud fra følgende betragtninger:
   1.   SAGSFORLØB

               (1)

               Ved brev af 21. november 2013 anmeldte Slovenien til Kommissionen sin planlagte omstruktureringsstøtte til Cimos Group (4) (herefter »Cimos« eller »selskabet«). Forud for anmeldelsen blev der ydet redningsstøtte, som Kommissionen godkendte den 2. juli 2013 (5).

               (2)

               Ved brev af 9. april 2014 underrettede Kommissionen Slovenien om, at den havde besluttet at indlede proceduren efter traktatens artikel 108, stk. 2, vedrørende ovennævnte støtte (»beslutningen om at indlede proceduren«). Slovenien fremsendte sine bemærkninger vedrørende afgørelsen ved brev af 10. juni 2014. Slovenien fremsendte yderligere oplysninger ved brev af 24. september 2014 og 3. oktober 2014. Kommissionen mødtes med de slovenske myndigheder den 4. november 2014. Kommissionen anmodede om yderligere oplysninger ved brev af 18. december 2014, som Slovenien besvarede den 30. januar 2015.

               (3)

               Kommissionens afgørelse om at indlede proceduren blev offentliggjort i Den Europæiske Unions Tidende
                   (6). Kommissionen opfordrede interesserede parter til at fremsætte bemærkninger.

               (4)

               Kommissionen har modtaget bemærkninger fra én interesseret part. Den videresendte dem til Slovenien, der blev opfordret til at reagere på dem. Slovenien har ikke svaret på bemærkningerne fra den interesserede part.

               (5)

               Ved brev af 27. januar 2015 gav Slovenien afkald på sine rettigheder i henhold til artikel 3 i forordning nr. 1/1958 (7) til at få denne afgørelse vedtaget på slovensk og indvilligede i, at det autentiske sprog for denne afgørelse skulle være engelsk.

         2.   BESKRIVELSE

   2.1.   STØTTEMODTAGEREN

               (6)

               Cimos er en slovenskbaseret producent af automobildele, et af de største industriselskaber i Slovenien og en stor arbejdsgiver. Det har for nylig oplyst, at det har et årligt salg på over 400 mio. EUR og et personale på 6 855 personer (8), heraf 2 500 i Slovenien.

               (7)

               Ud over denne kerneforretning var selskabet også aktivt i andre sektorer gennem sin maskinbygnings- og værktøjsafdeling (herefter »maskinafdelingen«) og sin afdeling for energi og landbrugsmaskiner (herefter »landbrugsafdelingen«). Det har for nylig solgt dem eller integreret dem i automobilafdelingen, der nu er selskabets eneste forretningsgren.

               (8)

               Slovenien skønner, at Cimos' andel af det europæiske marked er på under 15 % for de fleste produktfamilier med undtagelse af forbindelsesstykker og ledeskovlskranse til turboladere, hvor markedsandelen vurderes til henholdsvis 17 % og 21 %. Cimos' vigtigste konkurrenter omfatter Edscha og FlexNGate, Le Bélier, Streit og NWS.

               (9)

               Pr. 31. august 2014 bestod Cimos af et moderselskab, Cimos d.d., og 21 datterselskaber med aktiviteter i Slovenien, Kroatien, Frankrig, Tyskland, Serbien, Bosnien og Rusland. Cimos' organisatoriske struktur er vist i figuren nedenfor.

                  Cimos' organisatoriske struktur

               (10)

               Den slovenske stat ejer indirekte — gennem statskontrollerede selskaber eller kommuner — over 39 % af Cimos' aktier. Ejer- og kontrolforholdene var pr. 31. august 2014 som følger:

                  Tabel 1

                  Cimos' ejerforhold

                           Aktionær

                           Andel (%)

                           Kontrol

                           Modra Zavarovalnica d.d.

                           21,4

                           Offentlig

                           Banka Koper d.d.

                           20,4

                           Privat

                           Cimos d.d.

                           13,3

                           Privat

                           Kovinoplastika Lož d.d.

                           13,1

                           Privat

                           D.S.U. d.o.o.

                           6,9

                           Offentlig

                           Andre

                           24,9

                           Offentlig og privat

                              Kilde: Omstruktureringsplan

               (11)

               I de senere år har selskabet haft betydelige finansielle vanskeligheder. Efter at have opnået et lille overskud i 2010 og 2011 meddelte Cimos, at det havde haft betydelige nettotab på 97,9 mio. EUR i 2012 og 122 mio. EUR i 2013. Som følge heraf blev nettoformuen negativ og faldt til minus 103,3 mio. EUR i 2013. Gælden (lang- og kortfristede forpligtelser), der allerede lå på et højt niveau i de foregående år, voksede yderligere i 2013, og forholdet mellem gæld og egenkapital steg stærkt på grund af en faldende nettoformue. Likviditetssituationen forværredes i takt med, at forholdet mellem omsætningsaktiver og kortfristede forpligtelser faldt fra 0,85 i 2010 til 0,5 i 2013. Udvalgte finansielle data for selskabet er vist i tabel 2.

                  Tabel 2

                  Udvalgte finansielle data for Cimos Group i 2010-2013

                           (mio. EUR)

                           2013

                           2012

                           2011

                           2010

                           Omsætning

                           409,2

                           445,6

                           480,7

                           444,8

                           Nettoresultat

                           – 122,0

                           – 97,9

                           3,4

                           4,1

                           Nettoformue

                           – 103,3

                           22,5

                           139,3

                           133,1

                           Gæld

                           610,4

                           569,3

                           581,6

                           594,2

                           Løbende likviditetsgrad

                           0,5

                           0,54

                           0,85

                           0,85

                              Kilde: Konsoliderede årsregnskaber for årene 2013, 2012, 2011 og 2010.

               (12)

               Cimos' vanskeligheder skyldes primært alvorlige likviditetsproblemer og overdreven gældsætning. I 2000-2008 voksede selskabet hurtigt og var primært finansieret ved ekstern lånoptagning. Dette blev efterfulgt af et fald i efterspørgslen som følge af den økonomiske krise kombineret med dårlige investeringsbeslutninger og dårlig ledelse. Som følge heraf har selskabet ophobet en betydelig gæld og var ude af stand til at refinansiere eller indfri sine finansielle forpligtelser.

               (13)

               Cimos har også betydelige leverandørforpligtelser, der forårsager afbrydelser i forsyningskæden og truer selve selskabets eksistens, hvis leverandørerne tog skridt til at begrænse deres eksponering.

         2.2.   GÆLDSOMLÆGNINGSPROCESSEN

               (14)

               I juni 2012 underskrev Cimos en gældsomlægningsaftale med sine banker med henblik på at udsætte tilbagebetalingen af gæld. Aftalen blev forlænget flere gange, men selskabet var ikke selv i stand til at genoprette sin likviditet, og i april 2013 måtte det anmode om redningsstøtte fra staten for at undgå konkurs.

               (15)

               Selskabet forhandlede derefter med konsortiet af bankkreditorer (»Club Banks«) en omfattende overordnet omstruktureringsaftale (herefter »MRA«-aftale), der skulle indeholde vilkår og betingelser for en frivillig gældsomlægning. Den frivillige gældsomlægning var hovedelementet i den omstruktureringsplan, som Slovenien anmeldte i november 2013. Cimos forventede, at MRA-aftalen ville blive underskrevet inden udgangen af 2013.

               (16)

               Efter modtagelsen af en revisionsrapport blev Cimos' ledelse i februar 2014 dog opmærksom på, at Cimos opfyldte kriterierne for insolvens på grund af utilstrækkelig kapital efter slovensk lov. Club Banks nærede stigende bekymringer med hensyn til, om der kunne opnås en frivillig omstrukturering og indgås en MRA-aftale. De var navnlig bekymrede for, at en for stor del af omstruktureringsbyrden ville blive lagt på de største kreditorer, og at den krævede omstrukturering af driften ikke i tilstrækkelig grad var blevet taget op i omstruktureringsplanen.

               (17)

               Som reaktion på disse bekymringer besluttede bankkreditorerne ikke at arbejde videre med indgåelsen af en MRA-aftale, men i stedet indlede en tvangsakkord, der skulle overvåges af en ret, med henblik på at sikre, at en bred kreds af interessenter, herunder kunder, leverandører og andre kreditorer, i højere grad kunne deltage i selskabets omstrukturering med mere faste forpligtelser end efter den frivillige MRA-proces. Den 3. juni 2014 besluttede retten, at Cimos skulle underlægges tvangsakkord. Sideløbende hermed indledte bankkreditorerne drøftelser med interessenterne for at nå til enighed om deres bidrag til omstruktureringen.

               (18)

               Da de kreditorer, der deltager i tvangsakkorden (9), var nået til enighed om vilkårene for den obligatoriske gældsomlægning, og bidraget fra andre interessenter (staten, forbrugere, leverandører, leasingvirksomheden og banker uden for tvangsakkorden) var blevet aftalt, var det nødvendigt at ajourføre den oprindeligt anmeldte omstruktureringsplan, der byggede på MRA-aftalen, i lyset af resultatet af tvangsakkorden. Derfor fremsendte Slovenien den ajourførte omstruktureringsplan den 3. oktober 2014 (10).

               (19)

               Et centralt element i tvangsakkorden efter slovensk lov er, at der til retten skal fremsendes en finansiel omstruktureringsplan, der indeholder de aftalte vilkår for omstruktureringen. Kreditorerne i tvangsakkorden fremsendte den finansielle omstruktureringsplan den 3. november 2014. Når først den finansielle omstruktureringsplan er blevet fremsendt, kan den ifølge Slovenien ikke ændres. Slovenien bekræftede, at alle interessentgrupper støtter den finansielle omstruktureringsplan.

               (20)

               Den finansielle omstruktureringsplan blev gennemgået af en uafhængig autoriseret virksomhedsvaluar, der i overensstemmelse med slovensk konkurslovgivning afgav en udtalelse, der bekræftede, at Cimos var insolvent, at der var mere end 50 % sandsynlighed for, at gennemførelsen af den finansielle omstruktureringsplan ville muliggøre finansiel omstrukturering af Cimos, så selskabet blev likvidt og solvent på kort og lang sigt, og at der var mere end 50 % sandsynlighed for, at Cimos' kreditorer fik gunstigere vilkår for indfrielsen af deres tilgodehavender, end hvis selskabet erklærede sig konkurs. Valuaren fandt, at i tilfælde af konkurs ville de simple finansielle kreditorer inddrive 3,88 % af deres tilgodehavender, mens de i tilfælde af tvangsakkord ville inddrive 23,94 % af deres tilgodehavender.

         2.3.   DE ANMELDTE FORANSTALTNINGER

               (21)

               Ifølge den ajourførte omstruktureringsplan skal de foranstaltninger, der er sammenfattet nedenfor, gennemføres.

               (22)

               Foranstaltning 1: En nedsættelse på 60 % (21,7 mio. EUR) af statens tilgodehavende hos Cimos som følge af redningsstøttegarantien gennem en konvertering af gæld til egenkapital, idet de resterende 40 % (14,5 mia. EUR) skal betales over en 10-årig periode til en rente svarende til Euribor + 2,5 %.

               (23)

               Foranstaltning 2: En nedsættelse på 60 % (23,4 mio. EUR) af statens tilgodehavende hos Cimos som følge af andre garantier (11) gennem en konvertering af gæld til egenkapital, idet de resterende 40 % (15,6 mia. EUR) skal betales over en 10-årig periode til en rente svarende til Euribor + 2,5 %.

               (24)

               Foranstaltning 3: En kombination af en nedsættelse på 60 % af gælden (122 mio. EUR) gennem konvertering af bankgæld til egenkapital, for visse banker en gældsnedskrivning (35,7 mio. EUR (12)) og en omlægning af resten af gælden (99,5 mio. EUR) over en 10-årig periode til en rente svarende til Euribor + 2,5 %.

                  Tabel 3

                  Opsummering af foranstaltning 1-3

                           (mio. EUR)

                           Kreditorens navn

                           Udestående hovedstol

                           Konvertering af gæld til egenkapital

                           Gældsnedskrivning

                           Restgæld

                           Foranstaltning 1

                           Finansministeriet

                           36,2

                           (21,7)

                           —

                           14,5

                           Foranstaltning 2

                           Republikken Slovenien

                           39,0

                           (23,4)

                           —

                           15,6

                           Foranstaltning 3

                           DUTB

                           65,8

                           (39,5)

                           —

                           26,3

                           SID Banka

                           47,5

                           (1,0)

                           (27,5)

                           19

                           Banka Celje d.d.

                           42,4

                           (25,5)

                           —

                           16,9

                           NLB

                           26,8

                           (16,1)

                           —

                           10,7

                           Abanka Vipa d.d.

                           23,2

                           (13,9)

                           —

                           9,3

                           Den Internationale Finansieringsinstitution (IFC)

                           22,1

                           (13,3)

                           —

                           8,8

                           Gorenjska Banka d.d.

                           15,5

                           (9,3)

                           —

                           6,2

                           NKBM

                           5,7

                           (3,4)

                           —

                           2,3

                           Foranstaltning 3 i alt

                           249

                           (122)

                           (27,5)

                           99,5

                              Kilde: Omstruktureringsplan.

               (25)

               Foranstaltning 4: En ny omstruktureringskreditfacilitet (New Money Facility) på 39,5 mio. EUR bestående af: i) et kommercielt lån fra de banker, der yder omstruktureringskreditter (»New Money Banks« (13)), på 20 mio. EUR til en rente svarende til 6-måneders Euribor + 5 % p.a. med sikkerhedsstillelse og ii) et lån fra selskabets private kunder, der yder omstruktureringskreditter (»New Money Customers« (14)), på 19.5 mio. EUR uden sikkerhedsstillelse og uden rente.

               (26)

               Foranstaltning 5: Leverandørers frivillige gældsomlægning (15) med en finansiel virkning på 21,8 mio. EUR.

               (27)

               Foranstaltning 6: En leasingvirksomheds (16) frivillige gældsomlægning med en finansiel virkning på 6 mio. EUR.

               (28)

               Foranstaltning 7: En frivillig gældsomlægning foretaget af banker uden for tvangsakkorden (17) med en forventet finansiel virkning på 3 mio. EUR.

               (29)

               Foranstaltning 8: Kundefinansiering af kapitaludgifter i form af lån for 9,8 mio. EUR.

               (30)

               Slovenien er af den opfattelse, at kun konverteringen af statens tilgodehavende som følge af redningsstøttegarantien til egenkapital for et beløb på 21,7 mio. EUR (del af foranstaltning 1) udgør statsstøtte.

         3.   OMSTRUKTURERINGSPLANEN

               (31)

               Som nævnt i betragtning 18 er den oprindeligt anmeldte omstruktureringsplan blevet ajourført på baggrund af de ændrede vilkår for omstrukturering, der er blevet foreslået i forbindelse med tvangsakkorden. De vigtigste træk ved den ajourførte plan er de samme som dem i den oprindeligt anmeldte plan. Ændringerne går i alt væsentligt ud på at udvide de finansielle omstruktureringsforanstaltninger, så de kommer til at omfatte en bredere kreds af interessenter, og styrke de driftsmæssige omstruktureringsforanstaltninger for at tage hensyn til virkningerne af tvangsakkorden.

               (32)

               Ifølge planen skyldes selskabets vanskeligheder den gældsfinansierede ekspansion, faldende driftsmæssig effektivitet og en nedgang i automobilmarkedet som følge af den globale økonomiske og finansielle krise.

               (33)

               Stigningen i indtjeningen i 2000-2008 lå i gennemsnit på 20 % om året og var primært finansieret gennem ekstern låntagning, i de fleste tilfælde i form af kortfristede lån, hvilket førte til et misforhold mellem langfristede aktiver og kortfristede forpligtelser, der blev anvendt til at finansiere disse aktiver. I den periode steg selskabets nettogæld syv gange og har ligget på et højt niveau siden da. Selskabet har ikke set sig i stand til at tilbagebetale denne gæld og slet ikke at finansiere den nødvendige kapitalinvestering. Endvidere ophobede Cimos betydelige leverandørforpligtelser, da selskabet i vidt omfang finansierede sine aktiviteter ved at forlænge betalingsfristerne til leverandørerne. Manglende rettidig betaling af leverandørerne øgede ikke blot likviditetsproblemerne, men afbrød også aktiviteterne, der i automobilsektoren er baseret på »just-in-time«-levering.

               (34)

               De vigtigste grunde til selskabets faldende driftsmæssige effektivitet er bl.a. dårlig kvalitet, høje skrotpriser, ringere kundeservice, overkapacitet, der førte til høje indirekte omkostninger, manglende evne til at reducere omkostningerne, der førte til forringelser af fortjenstmarginerne, og forsyningsknaphed som følge af manglende overholdelse af leverandørernes betalingsfrister.

               (35)

               Den globale økonomiske krise og de stramme kreditvilkår reducerede efterspørgslen efter nye biler og den hertil knyttede efterspørgsel efter dele til biler. Cimos' omsætning faldt i 2008 og 2009, steg kortvarigt i 2010 og 2011 og faldt igen i 2012 og 2013. Da det ikke lykkedes selskabet at reducere omkostningerne, blev det urentabelt og var ikke selv i stand til at genere tilstrækkelige pengestrømme til at betale renter og afdrag på gælden.

               (36)

               For at tackle årsagerne til vanskelighederne har Cimos udarbejdet en omstruktureringsplan, ifølge hvilken de finansielle og driftsmæssige omstruktureringsforanstaltninger, der er beskrevet nedenfor, skal gennemføres.

               (37)

               Omstruktureringsperioden er ikke udtrykkeligt fastsat i omstruktureringsplanen. Det fremgår af planen, at omstruktureringen reelt blev påbegyndt i februar 2014, og at omstruktureringsforanstaltningerne skal gennemføres senest i 2016, idet de fulde fordele herved vil blive opnået senest i 2018 (ifølge prognoserne tager det to til tre år, før fordelene ved visse foranstaltninger får virkning). Da selskabet forventes at genoprette sin langsigtede rentabilitet senest i 2017 efter alle scenarier, finder Kommissionen, at omstruktureringsperioden løber fra februar 2014 til udgangen af 2017.

         3.1.   FINANSIEL OMSTRUKTURERING

               (38)

               Ifølge den oprindeligt anmeldte omstruktureringsplan skulle staten konvertere det tilgodehavende, der fulgte af redningsstøttegarantien på 35 mio. EUR, til egenkapital, og to aktionærer i Cimos, nemlig Modra Zavarovalnica d.d. og D.S.U. d.o.o., skulle tegne yderligere aktiekapital for et beløb på 6,5 mio. EUR. Endvidere gik den oprindeligt anmeldte plan ud på at konvertere og omlægge Cimos' bankgæld for et beløb på ca. 250-270 mio. EUR.

               (39)

               Ifølge den ajourførte plan er omlægningen af statens tilgodehavende og bankgælden fortsat et vigtigt element i den finansielle omstrukturering, men vil blive gennemført på ændrede vilkår, som er aftalt i forbindelse med tvangsakkorden. Derudover vil andre interessenter, herunder kunder, leverandører, leasingvirksomheden og banker uden for tvangsakkorden frivilligt bidrage til den finansielle omstrukturering gennem en nedskrivning af deres tilgodehavender eller tilvejebringelse af finansiering. De to offentlige aktionærer vil dog ikke længere indskyde kapital, sådan som fastsat i den oprindeligt anmeldte plan.

               (40)

               Cimos' finansielle gæld består af et tilgodehavende, som staten har hos selskabet som følge af redningsstøttegarantien på 36,2 mio. EUR (med påløbne renter), statens tilgodehavender hos selskabet på i alt 39 mio. EUR i forbindelse med andre garantier (18) og forskellige lån fra en række banker. Staten og de banker, der deltager i tvangsakkorden, nåede til enighed om at omlægge denne gæld gennem en kombination af konvertering af gæld til egenkapital, gældsnedskrivning og omlægning af tilbagebetalingen på de vilkår, der er beskrevet i betragtning 22-24. Formålet hermed er at bringe selskabet op på et bæredygtigt niveau, så det er muligt at betale renter og afdrag. Det vil også frigøre de likvide midler, der er nødvendige for at finansiere driften, og forbedre Cimos' kreditværdighed i forbrugernes, leverandørernes og de finansielle kreditorers øjne.

               (41)

               Cimos har behov for yderligere midler til at finansiere sin arbejdskapital og indfri de forpligtelser, der følger af gældsomlægningen, hvilket er en absolut forudsætning for, at selskabet kan genoprette sin solvens og rentabilitet. Med henblik herpå har Cimos aftalt med sine banker og største kunder, at de skal tilvejebringe 39,5 mio. EUR gennem omstruktureringskreditfaciliteten på de betingelser, der er beskrevet i betragtning 25.

               (42)

               Selskabet har også indgået aftaler med sine leverandører om frivillig omlægning af tilgodehavender i forbindelse med den ordinære drift på grundlag af leveringskontrakter. Ifølge aftalen skal leverandørerne omlægge deres tilgodehavender gennem en kombination af engangsindfrielse af en del af deres tilgodehavender og en omlægning og eftergivelse af resten. Den finansielle virkning af denne foranstaltning til et beløb af 21,8 mio. EUR svarer til størrelsen af Cimos' nedskrevne forpligtelser.

               (43)

               Cimos har indgået en aftale med Hypo Leasing d.o.o. (der nu optræder som Heta Asset Resolution d.o.o.), en leasingvirksomhed, om frivillig omlægning af de tilgodehavender, der følger af finansielle leasingaftaler. På grundlag af aftalen vil leasingvirksomheden modtage en engangstilbagebetaling (inkl. strafrenter) på 2,3 mio. EUR, eftergive 6 mio. EUR af gælden, der er den oplyste finansielle virkning af denne foranstaltning, og omlægge tilbagebetalingen af restgælden over fire år med en afdragsfri periode på ét år.

               (44)

               Uden for tvangsakkorden har Cimos indgået eller befinder sig på det afsluttende stadium af forhandlingerne om indgåelse af bilaterale aftaler om gældsomlægning med selskabets ikkeslovenske banker. Den finansielle virkning af denne foranstaltning, der består af en udsættelse af forfaldstidspunkterne for lånene, renteændringer og en udsættelse af tilbagebetalingen af hovedstolen, anslås til 3 mio. EUR.

               (45)

               Kapitaludgifterne er blevet nedsat i de seneste år på grund af den begrænsede adgang til likvide midler, der førte til underinvestering og dårlig vedligeholdelse af udstyret. Cimos agter at bringe kapitaludgifterne op på det niveau, der er nødvendigt for at udføre omstruktureringen. Dette vil blive finansieret dels af kunderne, dels af Cimos. Kunderne har indvilliget i at finansiere udgifterne til kundespecifikke værktøjer og maskiner i form af et lån til Cimos til et beløb af 9,8 mio. EUR. Cimos vil finansiere de resterende nødvendige kapitaludgifter med egne midler.

               (46)

               For yderligere at forbedre likviditeten nåede Cimos til enighed med kunderne om at afkorte tilbagebetalingsperioden fra 30-60 dage til en uge indtil juni 2015. Foranstaltningen forventes at forbedre likviditeten med ca. 10 mio. EUR.

               (47)

               Endelig planlægger Cimos at låne 25 mio. EUR på markedsvilkår til finansiering af driften i 2018-2019 efter afslutningen af omstruktureringsperioden.

         3.2.   DRIFTSMÆSSIG OMSTRUKTURERING

               (48)

               Med hensyn til den driftsmæssige omstrukturering omfattede den oprindeligt anmeldte omstruktureringsplan gennemførelse af lean management, konsolidering af produktionskapaciteten, styrkelse af forretningsenhedernes roller og ansvar, forbedring af indkøbsprocesser, lageroptimering og omstrukturering af menneskelige ressourcer. Disse foranstaltninger er ved at blive gennemført, selv om de i forbindelse med den ajourførte plan er blevet styrket og udvidet for at tage hensyn til tvangsakkordens forretningsmæssige virkninger.

               (49)

               Navnlig de driftsmæssige omstruktureringsforanstaltninger vil få større indvirkning på koncernens arbejdsstyrke, arbejdskraftomkostninger og indirekte omkostninger end oprindeligt planlagt med det formål at generere nettooverskud og likviditet snarest muligt. Med henblik på at nå dette mål til trods for en større nedgang i salget og en større stigning i vedligeholdelsesomkostningerne end oprindeligt antaget forventes de ændrede foranstaltninger at give større omkostningsbesparelser end oprindeligt planlagt.

               (50)

               Selskabets ordrebeholdning vil falde med tiden, da tre fjerdedele af de igangværende projekter forventes at være afsluttet senest i 2019. En nedgang i de eksisterende forretninger skal opvejes af nye projekter. Med henblik herpå vil selskabet gennemføre foranstaltninger på salgsområdet, herunder som det vigtigste fastholdelse af kunder på lang sigt ved at samarbejde med dem lige fra produktudviklingsstadiet, eksisterende produkters indtrængning på nye markeder og udvikling af nye produkter til eksisterende og nye markeder. Omsætningen forventes at falde i 2015-2018 og begynde at stige i 2019. Foranstaltningerne forventes ikke at medføre ekstra omkostninger.

               (51)

               Cimos planlægger at reducere arbejdsstyrken fra 6 855 ansatte i maj 2014 til […] (19) ansatte i […], hvilket forventes at medføre årlige omkostningsbesparelser på […] EUR. De hermed forbundne omkostninger til fratrædelsesgodtgørelser anslås til […] EUR og vil blive afholdt i […].

               (52)

               Selskabet har besluttet at reducere antallet af produktionsenheder fra 20 til 13 i 2014-2016 for at konsolidere produktionskapaciteten og fokusere på kerneforretningen. Provenuet af frasalg forventes at beløbe sig til 5,1 mio. EUR, hvilket vil forbedre likviditeten. Derudover solgte Cimos i 2013-2014 sine datterselskaber TPS Labin, TPS Novi Knezevac (landbrugsafdeling), Litostroj Power (energiafdeling) og Cimos Titan (maskinafdeling), hvilket gav et samlet provenu på ca. 25 mio. EUR.

               (53)

               Ifølge planen skal der gennemføres kvalitetsforanstaltninger til forbedring af arbejdsprocesserne, f.eks. materialestrøm, intern emballering, håndtering af skæreværktøj og lagerstyring. Endvidere vil der blive gennemført foranstaltninger til forbedring af fremstillingsprocesserne, herunder omdannelse og flytning af visse produktionslinjer, erstatning eller opgivelse af visse råmaterialer og fornyelse, reparation og udskiftning af arbejdsudstyr. De årlige fordele ved gennemførelsen af disse foranstaltninger forventes at blive øget fra 0,9 mio. EUR i 2015 til 5 mio. EUR efter 2017.

               (54)

               I forsyningskæden har selskabet til hensigt at reducere antallet af […], nedsætte omkostningerne til hasteforsendelser (»premium freight«) ved at mindske efterslæbet i produktionen til faste kunder, forenkle materialestrømme mellem produktionsenheder og reducere […] ved at tildele kontrakterne ved udbud. Den forventede reduktion af omkostningerne i forsyningskæden vil i sidste instans nå op på 5,3 mio. EUR om året fra 2018 og frem. Indtil da forventes besparelserne at blive øget gradvist, fra 1,8 mio. EUR i 2015 til 4,1 mio. EUR i 2017.

               (55)

               Selskabet planlægger også at forbedre indkøbsprocessen ved at forhandle mængderabatter med sine eksisterende leverandører […] for at opnå mere fordelagtige priser samt ved at centralisere indkøbsfunktionen. De aktuelle likviditetsproblemer har fået mange leverandører til at nægte at handle med Cimos, hvilket begrænsede dets mulighed for at optimere omkostningerne ved at skifte leverandør. Dette forventes at ændre sig, når selskabet ikke længere er omfattet af tvangsakkorden. Fordelene ved den forbedrede indkøbsproces forventes at nå op på 11,3 mio. EUR i 2015-2018.

               (56)

               Foranstaltningerne til nedsættelse af de indirekte omkostninger fokuserer primært på at mindske omkostningerne til tjenesteydelser (forsyningsvirksomheder, it, telekommunikation, rengøring og sikkerhed) og ophøre med ikkeforretningsrelaterede støtteaktiviteter (donationer til lokale sportsklubber). Foranstaltningerne forventes at medføre besparelser på 0,3 mio. EUR i 2015 og 0,6 mio. EUR pr. efterfølgende år.

               (57)

               Som led i foranstaltningen til lageroptimering planlægger Cimos at forbedre kontrollen med gamle lagre, indføre konsignationslagerordninger, øge leveringsfrekvensen, mindske beholdningen af råmaterialer og øge beholdningen af færdige produkter med henblik på at yde bedre kundeservice.

         3.3.   OVERSIGT OVER OMSTRUKTURERINGSOMKOSTNINGER OG FINANSIERINGSKILDER

               (58)

               Ifølge omstruktureringsplanen beløber de samlede omstruktureringsomkostninger sig til 350,7 mio. EUR og skal efter planen finansieres med et egetbidrag på 329 mio. EUR og med statsstøtte på 21,7 mio. EUR. Omstruktureringsomkostningerne og finansieringskilderne er opsummeret i tabel 4.

                  Tabel 4

                  Omstruktureringsomkostninger og finansieringskilder

                           (mio. EUR)

                           Omstruktureringsomkostninger

                           Finansieringskilde

                           Tilbagebetaling af leverandørgæld

                           113,1

                           Anmeldt egetbidrag

                           329,0

                           Handelstab i 2014 og tidligere

                           65,2

                           Kapitaludgifter

                           18,3

                           Anmeldt statsstøtte (redningsstøtte konverteret til egenkapital)

                           21,7

                           Tilbagebetaling af kundefinansierede kapitaludgifter

                           9,8

                           Tab ved afhændelse af Litostroj Power

                           17,5

                           Tab ved afhændelse af Cimos Titan

                           2,5

                           Tilbagebetaling af gæld vedrørende Litostroj Power

                           21,4

                           Fratrædelsesgodtgørelser

                           8,4

                           Honorar til omstruktureringsrådgiver

                           3,0

                           Strafrente i forbindelse med leasingkontrakt og tilbagebetaling som følge af misligholdelse

                           2,3

                           Begrænset egenkapital- og minimumslikviditetsmargen

                           49,0

                           Renter af redningsstøtte

                           1,2

                           Tilbagebetaling af omstruktureringskreditter

                           39,0

                           Omkostninger i alt

                           350,7

                           Finansieringskilder i alt

                           350,7

                              Kilde: Omstruktureringsplan

               (59)

               Det anmeldte egetbidrag udgør 94 % af de samlede omstruktureringsomkostninger.

      Omstruktureringsomkostninger

               (60)

               På grund af begrænset likviditet har Cimos ophobet betydelige leverandørforpligtelser, der skal indfris for at sikre fortsatte forsyninger og driftsmæssig stabilitet. Selskabet har indfriet leverandørforpligtelser på 20,5 mio. EUR inden indledningen af tvangsakkorden og skal indfri yderligere 92,6 mio. EUR, som det skyldte ved begyndelsen af tvangsakkorden. Det samlede beløb, der skal indfris, udgør 113,1 mio. EUR.

               (61)

               Pr. 2014 udgjorde selskabets forventede akkumulerede tab 211,4 mio. EUR og den negative egenkapital 155,6 mio. EUR. For at et omstruktureret selskab kan betragtes som rentabelt på det tidspunkt, hvor det ikke længere er omfattet af tvangsakkorden, kan egenkapitalen ifølge reglerne for tvangsakkord ikke være negativ. De akkumulerede tab skal således være dækket. Ovennævnte beløb skal tilpasses med de poster, der er vist separat i tabel 4 (tab ved afhændelse, fratrædelsesgodtgørelser, honorar til omstruktureringsrådgiver, strafrente i forbindelse med leasingkontrakt og tilbagebetaling af leverandørgæld). Saldoen beløber sig til 65,2 mio. EUR og udgør tidligere handelstab, der skal inddrives under omstruktureringen.

               (62)

               Som nævnt i betragtning 45 har kapitaludgifterne i de seneste år være utilstrækkelige på grund af likviditetsmangel. Dette førte ofte til forsinkelser i produktionen og til, at Cimos ikke var i stand til at indfri sine forpligtelser over for kunderne. De kapitaludgifter, der er forudset i planen, skal sikre, at Cimos vil opfylde sine fremtidige kontraktlige forpligtelser og er således afgørende for genoprettelsen af rentabiliteten.

               (63)

               En del af kapitaludgifterne, nemlig 9,8 mio. EUR, vil blive finansieret af kunder i form af et lån. Dette lån skal tilbagebetales af Cimos og udgør således en omstruktureringsomkostning.

               (64)

               Ved salget af datterselskaberne Litostroj Power (energiafdelingen) og Cimos Titan (maskinafdelingen) anerkendte Cimos et tab ved afhændelsen på 20 mio. EUR, hvilket øger de akkumulerede tab, der er beskrevet i betragtning 61.

               (65)

               Provenuet af salget af Litostroj Power på 21,4 mio. EUR blev brugt af Cimos til at tilbagebetale banklån, sådan som krævet i aftalerne om finansieringsfaciliteten.

               (66)

               De afskedigelser, der er planlagt som led i den driftsmæssige omstrukturering, vil medføre fratrædelsesgodtgørelser på 8,4 mio. EUR.

               (67)

               Selskabet har engageret konsulenter til at bistå bestyrelsen med at planlægge og udføre omstruktureringsprocessen. Omkostningerne til tjenesteydelser fra liberale erhverv anslås til […] EUR.

               (68)

               Som led i den aftale, der blev indgået med leasingvirksomheden (se betragtning 43), skal Cimos afvikle en del af sine forpligtelser direkte, herunder strafrenter.

               (69)

               For at kunne operere på markedet selvstændigt er det ikke tilstrækkeligt for Cimos at dække akkumulerede tab. Det er almindelig praksis i automobilindustrien, at kunderne kræver et tilstrækkeligt forhold mellem samlet gæld og egenkapital, for at en tilbudsgiver kan deltage i buddene. Hvis Cimos skal byde på ordrer, hvilket er nødvendigt for at nå de planlagte salgsmål og i sidste ende genoprette rentabiliteten, skal det have en egenkapital på mindst 39 mio. EUR. Derudover har det behov for 10 mio. EUR for at sikre en tilstrækkelig likviditetssikkerhedsmargen, der er nødvendig for at stabilisere likviditeten og genoprette tilliden på markedet, når det ikke længere er omfattet af tvangsakkorden.

               (70)

               De påløbne renter af det beløb, som selskabet har lånt på markedet takket være redningsstøttegarantien, androg pr. 3. juni 2014, dvs. da tvangsakkorden trådte i kraft, 1,2 mio. EUR og skal tilbagebetales som led i omstruktureringen.

               (71)

               Cimos skal også tilbagebetale den gæld, der skyldes omstruktureringskreditfaciliteten, som er beskrevet i betragtning 41. De hertil knyttede omstruktureringsomkostninger, som Slovenien har anmeldt, beløber sig til 39 mio. EUR.

      Finansieringskilder

               (72)

               De anmeldte kilder til egenfinansiering omfatter omstruktureringskreditfaciliteten (se betragtning 41), de kapitaludgifter, der er finansieret af Cimos og dets kunder (se betragtning 45), provenuet af salget af datterselskabet Litostroj Power (se betragtning 52), fordelene ved de finansielle omstruktureringsforanstaltninger, der er beskrevet i afsnit 3.1, og Cimos' bidrag til leverandørernes gældsomlægning (se betragtning 42). Kilderne til egenfinansieringen er analyseret i detaljer i afsnit 8.8.

               (73)

               Den anmeldte statsstøtte består af konverteringen til egenkapital af statens tilgodehavende hos Cimos, der stammer fra redningsstøttegarantien, for et beløb på 21,7 mio. EUR.

         3.4.   GENOPRETTELSE AF DEN LANGSIGTEDE RENTABILITET

               (74)

               Omsstruktureringsplanen omfatter en genoprettelse af rentabiliteten i 2015 under det realistiske scenarie og i 2017 efter det pessimistiske scenarie takket være gennemførelsen af omstruktureringsforanstaltningerne i 2014-2016. Udvalgte fremskrevne finansielle data efter det realistiske scenarie er vist i tabel 5.

                  Tabel 5

                  Udvalgte fremskrevne data efter det realistiske scenarie

                           (mio. EUR)

                           2014

                           2015

                           2016

                           2017

                           2018

                           2019

                           Nettoomsætning

                           370,4

                           358,1

                           327,2

                           321,8

                           316,0

                           345,0

                           EBIT (resultat før renter og skat)

                           – 7,7

                           10,1

                           10,7

                           11,6

                           12,1

                           18,8

                           Nettofortjeneste/-tab

                           – 77,8

                           2,1

                           2,9

                           4,2

                           5,0

                           11,1

                           Pengestrøm fra driften

                           2,9

                           19,0

                           32,1

                           40,5

                           34,1

                           27,6

                           Egenkapital

                           – 155,6

                           53,2

                           56,2

                           60,4

                           65,4

                           76,4

                           Kapitalafkast

                           —

                           3,9 %

                           5,2 %

                           7,0 %

                           7,6 %

                           14,5 %

                              Kilde: Omstruktureringsplan.

         3.5.   KOMPENSERENDE MODYDELSER

               (75)

               Som en kompenserende modydelse foreslår Cimos at afhænde tre forretningsenheder i automobilsegmentet, der er dets kerneforretning, nemlig produktionsenhederne i […]. Produktionsenhederne var rentable og tegnede sig for ca. 4 % af Cimos' samlede indtjening før omstruktureringen.

               (76)

               Endvidere har selskabet afhændet tre enheder, der ikke udgjorde kerneforretningen, nemlig landbrugsafdelingen, energiafdelingen og maskinafdelingen, der tegnede sig for ca. 20 % af Cimos samlede indtjening i perioden før omstruktureringen og var rentable.

                  Tabel 6

                  Finansielle resultater af de afhændede forretningsenheder før omstruktureringen

                           2011

                           2012

                           2013

                           Andel af Cimos' indtjening
                           (%)

                           Brutto-fortjenes-te (i mio. EUR)

                           Andel af Cimos' indtjening
                           (%)

                           Brutto-fortjenes-te (i mio. EUR)

                           Andel af Cimos' indtjening
                           (%)

                           Brutto-fortjenes-te (i mio. EUR)

                           […]

                           1,1

                           2,3

                           1,0

                           1,5

                           1,0

                           1,2

                           […]

                           0,9

                           0,9

                           0,8

                           0,8

                           1,0

                           1,0

                           […]

                           1,6

                           1,9

                           1,4

                           1,5

                           2,0

                           2,2

                              Kerneforretning i alt

                              3,6

                              5,1

                              3,2

                              3,8

                              4,0

                              4,4

                           Landbrug

                           0,9

                           1,5

                           1,2

                           2,7

                           0,9

                           1,2

                           Energi

                           11,4

                           22,6

                           12,2

                           28,1

                           9,7

                           14,4

                           Maskiner

                           5,0

                           5,3

                           6,8

                           6,6

                           8,5

                           6,3

                              Ikkekerneforretning i alt

                              17,3

                              29,4

                              20,2

                              37,4

                              19,1

                              21,9

                              Kilde: Svar på anmodningen om oplysninger fra 30. januar 2015.

               (77)

               Efter ovennævnte frasalg vil Cimos' eneste resterende forretningsområde være automobilafdelingen, der er selskabets kerneaktivitet.

         3.6.   BESLUTNINGEN OM AT INDLEDE PROCEDUREN

               (78)

               Kommissionen indledte den formelle undersøgelsesprocedure den 9. april 2014. I beslutningen om at indlede proceduren udtrykte Kommissionen tvivl med hensyn til genoprettelsen af den langsigtede rentabilitet, de kompenserende modydelser og egetbidraget.

               (79)

               Genoprettelsen af den langsigtede rentabilitet forekom tvivlsom. Ifølge den finansielle fremskrivning i den oprindeligt anmeldte omstruktureringsplan forventede selskabet at generere nettotab og negative pengestrømme selv efter omstruktureringen. Endvidere afhang den oprindeligt anmeldte omstruktureringsplans mulighed for at genoprette Cimos' rentabilitet i vid udstrækning af indgåelsen af den frivillige gældsomlægningsaftale. Da der ikke var blevet indgået nogen aftale på tidspunktet for beslutningen om at indlede proceduren, blev denne antagelse anset for urealistisk. Dette blev bekræftet af senere begivenheder. Det lykkedes ikke parterne at nå til enighed om den frivillige gældsomlægning, og kreditorerne indledte i stedet tvangsakkorden.

               (80)

               De foreslåede kompenserende modydelser i form af afhændelsen af landbrugs-, maskin- og energiafdelingen syntes ikke at vedrøre selskabets vigtigste marked, og der var ingen dokumentation for, at alle de aktiviteter, der skulle indstilles, ikke var tabsgivende før omstruktureringen, jf. punkt 40 i rammebestemmelserne for statsstøtte til redning og omstrukturering af kriseramte virksomheder (20) (herefter »rammebestemmelserne«).

               (81)

               Endelig syntes to offentlige aktionærers rekapitalisering af Cimos og de forventede likviditetsfordele ved omlægningen af bankgæld, herunder i vidt omfang gæld tilhørende statsejede banker, der oprindeligt blev anmeldt som kilder til egetbidrag, at indebære statsstøtte. Hvis det skulle vise sig at være sandt, ville det ikke være i overensstemmelse med rammebestemmelserne, ifølge hvilke egetbidraget ikke må indeholde støtte. Den eneste acceptable kilde til egetbidraget på tidspunktet for beslutningen om at indlede proceduren, nemlig provenuet af frasalget af landbrugsafdelingen, tegnede sig for 0,5 % af omstruktureringsomkostninger, hvilket vil sige, at det lå væsentligt under den krævede tærskel på 50 %.

         4.   BEMÆRKNINGER FRA SLOVENIEN

               (82)

               Som reaktion på beslutningen om at indlede proceduren meddelte Slovenien Kommissionen, at indholdet af den anmeldte omstruktureringsplan ville blive ajourført i lyset af resultatet af den tvangsakkord, der blev indledt den 3. juni 2014.

               (83)

               Da forhandlingerne om tvangsakkorden endnu ikke var afsluttet, oplyste Slovenien ingen detaljer om ændringerne, men bekræftede, at det ikke længere indgik i overvejelserne at lade to aktionærer rekapitalisere Cimos. Med hensyn til de andre oprindeligt foreslåede foranstaltninger anførte Slovenien, at de ikke kunne blive vurderet, før de var blevet tilstrækkeligt godt afgrænset i forbindelse med tvangsakkorden. Slovenien fremsatte dog bemærkninger til nogle af de spørgsmål, der var taget op i beslutningen om at indlede proceduren.

               (84)

               Under henvisning til Kommissionens tvivl om, hvorvidt de statsejede bankers aktiviteter kunne tilregnes staten, svarede Slovenien, at de alle opererede på markedet efter kommercielle principper. Deres afgørelser vedrørende Cimos byggede på rent økonomiske interesser, var ikke påvirket af statslige organer og blev truffet parallelt med private kreditorer, der også indledte tvangsakkorden.

               (85)

               Med hensyn til DUTB anførte Slovenien, at dets involvering i omstruktureringen af Cimos var uafhængig af politisk indblanding. Fire ud af syv af dets bestyrelsesmedlemmer er ikke slovenere og har stor international ekspertise og troværdig. Afgørelser om kreditstyring og kapitalforvaltning træffes inden for rammerne af en operationel udvalgsstruktur med klart afgrænsede mandater og kompetencer.

               (86)

               Deltagelsen af SID Banka (herefter »SID«) i omstruktureringen af Cimos ville være uafhængig af den slovenske regering. Transaktioner over visse grænser skal godkendes af tilsynsrådet, hvis medlemmer udpeges af regeringen, som de dog skal være uafhængige af. Slovenien erkendte, at SID's mission som udviklingsbank afviger fra de kommercielle bankers mål (f.eks. gevinstmaksimering), men anførte, at SID's ledelsesstruktur er underlagt de samme regler som i de private banker.

               (87)

               Slovenien noterede sig, at Kommissionen nærede tvivl om genoprettelsen af den langsigtede rentabilitet, og erklærede, at det ville sikre, at denne tvivl blev taget op i den ajourførte omstruktureringsplan.

               (88)

               Med hensyn til de kompenserende modydelser gjorde Slovenien gældende, at omstruktureringsstøtten til Cimos kan godkendes uden kompenserende modydelser, da Cimos markedsandel er lille eller ubetydelig, og selskabet ligger i et støtteberettiget område. Det anførte også, at det hverken følger af retspraksis eller rammebestemmelserne, at de kompenserende modydelser skal finde sted udelukkende på selskabets vigtigste markeder efter omstruktureringen. Endelig gjorde Slovenien gældende, at afhændelsen af landbrugs-, maskin- og energiafdelingen i betydelig grad ville berøre Cimos konkurrencemæssige stilling i automobilsegmentet ved at begrænse de ressourcer, der tidligere var til rådighed på grund af overskuddene i de afhændede virksomheder.

               (89)

               Med hensyn til egetbidraget anførte Slovenien, at gældsomlægningen, i det omfang den ikke involverer statsstøtte, må betragtes som et egetbidrag.

         5.   BEMÆRKNINGER FRA INTERESSEREDE PARTER

               (90)

               Kommissionen modtog bemærkninger fra én interesseret part, nemlig Cimos. Cimos tilsluttede sig fuldt ud bemærkningerne fra Slovenien som svar på beslutningen om at indlede proceduren. Det fremhævede også selskabets socioøkonomiske betydning for landet og regionen og gav udtryk for tillid til genoprettelsen af rentabiliteten.

         6.   ANDRE BEMÆRKNINGER

               (91)

               Mellem september 2014 og marts 2015 modtog Kommissionen flere breve fra en privat borger, Olga Filakovic, der repræsenterede et canadisk selskab, Hormess International Limited. Olga Filakovic hævdede i sine breve, at Cimos' balance svigagtigt var blevet forhøjet med mindst 20 mio. EUR ved hjælp af hvidvaskede penge, der (med påløbne renter) beløb sig til 35 mio. EUR, som blev stillet til rådighed af Slovenien som en del omstruktureringsstøtten, at hendes selskab var berettiget til erstatning og — som kreditor — gjorde krav på 60 mio. EUR fra Cimos og Slovenien, et tilgodehavende, der angiveligt var anmeldt til distriktsretten i Koper, og at Cimos forfalskede finansielle dokumenter for at skjule gæld til sine kunder i forbindelse med en kontorbygning, som Cimos ikke ejede, men solgte for 9,75 mio. EUR.

               (92)

               Kommissionen bemærker, at de interesserede parter blev opfordret til at fremsætte bemærkninger i en meddelelse, der sammen med beslutningen om at indlede proceduren blev offentliggjort i EU-Tidende den 23. maj 2014 (21). Fristen for fremsættelse af bemærkninger udløb den 23. juni 2014. Som svar på Olga Filakovics påstande har Kommissionen dog taget de oplysninger, som hun er fremkommet med, i betragtning i forbindelse med denne undersøgelse. Påstandene gennemgås i betragtning 160 nedenfor.

         7.   SLOVENIENS KOMMENTARER TIL DE INTERESSEREDE PARTERS BEMÆRKNINGER OG ANDRE KOMMENTARER

               (93)

               Slovenien har ikke svaret på bemærkningerne fra Cimos.

               (94)

               Med hensyn til bemærkningerne fra Olga Filakovic som svar på Kommissionens anmodninger om oplysninger fra 18. december 2014 har Slovenien afvist alle påstande og betegnet dem som fuldstændigt falske, uforståelige og udokumenterede. Slovenien præciserede navnlig, at Cimos' årsregnskaber som en del af de obligatoriske krav i forbindelse med tvangsakkorden var blevet revideret af en uafhængig revisor, der havde afgivet en revisionserklæring uden forbehold. Med hensyn til erstatningen på 60 mio. EUR har Slovenien forsikret, at Cimos ikke havde nogen forpligtelser over for Hormess International. I december 2014 anmeldte Hormess International og et slovensk selskab, SOF ING d.d., et krav på ca. 61 mio. EUR til retten i forbindelse med tvangsakkorden, men kravet er ikke blevet medtaget i den undersøgelse af kravene, som bestyreren af tvangsakkorden har foretaget, og er derfor ikke blevet registreret hos distriktsretten i Koper i forbindelse med tvangsakkorden. Endelig bekræftede Slovenien i forbindelse med salget af en kontorbygning, at Cimos var ejer af bygningen, der blev solgt til selskabet Berny Commerce d.o.o. i 2001, der på behørig vis lod sig registrere i matrikelregistret i 2002, og at der ikke forelå noget krav mod Cimos i tilknytning hertil.

         8.   VURDERING AF STØTTEFORANSTALTNINGEN

   8.1.   FOREKOMST AF STATSSTØTTE

               (95)

               Ifølge traktatens artikel 107, stk. 1, er støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelig med det indre marked, i det omfang den påvirker samhandelen mellem medlemsstaterne.

               (96)

               Heraf følger, at følgende kumulative kriterier skal være opfyldt, for at en foranstaltning kan betegnes som statsstøtte i henhold til traktatens artikel 107, stk. 1, dvs. at der skal være tale om anvendelse af statsmidler, som kan tilregnes staten, at der skal være en selektiv fordel for støttemodtageren, og at støtten skal fordreje (eller true med at fordreje) konkurrencevilkårene og samhandelen mellem medlemsstaterne.

      Foranstaltning 1

               (97)

               Foranstaltningen skal ydes af finansministeriet, hvorfor den klart involverer statsmidler og kan tilregnes staten.

               (98)

               Foranstaltningen skal kun ydes til én specifik virksomhed, nemlig Cimos. Foranstaltningen består af en konvertering af gæld til egenkapital for et beløb på 21,7 mio. EUR og en omlægning for et beløb på 14,5 mio. EUR af statens tilgodehavende hos Cimos som følge af redningsstøttegarantien (22). I beslutningen om at indlede proceduren konkluderede Kommissionen, at konverteringen af statens tilgodehavende til egenkapital udgjorde statsstøtte. Konklusionen gælder fortsat og bestrides ikke af Slovenien.

               (99)

               Slovenien anfører, at omlægningen af statens tilgodehavende ikke udgør støtte, fordi den skal afpasses efter Cimos' gæld til de andre kreditorer, der deltager i tvangsakkorden. Kommissionen finder, at redningsstøttegarantien og den deraf følgende omlægning af statens krav udgør én transaktion, selv om de indebærer forskellige finansielle instrumenter. I den forstand forlænger omlægningen blot den fordel, som redningsstøtten giver Cimos. Dette bekræftes også af, at de andre nuværende kreditorer, der er omfattet af tvangsakkorden, den 3. november 2013, da Slovenien anmeldte en konvertering til egenkapital af sit samlede tilgodehavende som følge af redningsstøtten, ikke indvilligede i at omlægge Cimos' gæld. I betragtning heraf finder Kommissionen, at omlægningen af statens tilgodehavende giver Cimos en selektiv fordel.

               (100)

               Uanset konklusionen i den foregående betragtning bemærker Kommissionen endvidere, at hverken konverteringen eller omlægningen af statens tilgodehavende ville være i overensstemmelse med det markedsøkonomiske investorprincip, jf. betragtning 104-107 nedenfor.

               (101)

               Endelig kan foranstaltningen forbedre Cimos' konkurrencemæssige stilling på automobilmarkedet, der er åbent for konkurrence fra andre medlemsstater. Derfor fordrejer eller truer den med at fordreje konkurrencevilkårene og påvirke samhandelen mellem medlemsstaterne.

               (102)

               På grundlag af vurderingen i betragtning 97-101 finder Kommissionen, at foranstaltning 1 udgør statsstøtte.

      Foranstaltning 2

               (103)

               Foranstaltningen skal ydes af Republikken Slovenien, hvorfor den klart involverer statsmidler og kan tilregnes staten.

               (104)

               Ifølge retspraksis giver økonomiske transaktioner, der udføres af et offentligt organ eller en offentlig virksomhed, ikke modparten en fordel og udgør derfor ikke støtte, hvis de udføres på normale markedsvilkår (23) (det markedsøkonomiske investorprincip eller »investorprincippet«). Princippet er blevet udviklet i forbindelse med forskellige økonomiske transaktioner. For at vurdere, om der er tale om statsstøtte i tilfælde af transaktioner med fordringer, er det navnlig nødvendigt at sammenligne adfærden hos offentlige kreditorer med adfærden hos hypotetiske private kreditorer, der selv befinder sig i en lignende situation (»investorprinciptesten«).

               (105)

               Enhver forsigtig kreditor, der opererer på markedsøkonomiske vilkår, ville normalt udføre sin egen forudgående analyse af det finansielle resultat af en gældsomlægning, f.eks. ved at sammenligne det beløb, der forventes at kunne inddrives efter scenariet med gældsomlægning, med det beløb, der forventes at kunne inddrives efter det alternative scenarie, i det foreliggende tilfælde med Cimos' konkurs.

               (106)

               Hvis en medlemsstat hævder, at den økonomiske transaktion er i overensstemmelse med investorprinciptesten, skal den derfor fremlægge dokumentation for, at beslutningen om at udføre transaktionen blev truffet på grundlag af en vurdering, som en rationel privat kreditor ville have foretaget for at fastslå, om transaktionen var rentabel.

               (107)

               I det foreliggende tilfælde har Slovenien ikke fremlagt dokumentation for, at staten ved at acceptere gældsomlægningsvilkårene handlede som en rationel kreditor på markedsvilkår. Slovenien henviser til rapporten fra en uafhængig valuar, der skulle vurdere den finansielle omstruktureringsplan, og som fandt, at alle kreditorer tilsammen ville få mere ud af tvangsakkorden end af Cimos' konkurs (24). Det fremgår dog ikke af rapporten, hvor meget staten isoleret set ville inddrive, hvis den valgte det alternative scenarie. Det kan dog ikke udelukkes, at selv om kreditorerne under ét muligvis ville være bedre stillet ved at acceptere tvangsakkorden, kunne staten have inddrevet en større del af sine individuelle tilgodehavender, hvis den havde valgt det alternative scenarie. Under alle omstændigheder ville den analyse, som alle kreditorerne foretog, ikke have været tilstrækkelig til, at en individuel privat kreditor kunne træffe beslutning om foranstaltningen, da der kunne være forskelle med hensyn til sikkerhedsstillelse, fordringernes plads i konkursordenen osv. Derfor finder Kommissionen, at den foreliggende foranstaltning gav Cimos en selektiv økonomisk fordel.

               (108)

               Vurderingen af virkningen af foranstaltning 1 for konkurrencevilkårene og samhandelen, jf. betragtning 101, gælder også for foranstaltning 2.

               (109)

               På grundlag af vurderingen i betragtning 103-108 finder Kommissionen, at foranstaltning 2 udgør statsstøtte.

      Foranstaltning 3

               (110)

               Kommissionen bemærker, at Gorenjska Banka er en privat enhed, mens IFC tilhører World Bank Group, hvorfor disse to enheders handlinger ikke kan tilregnes staten.

               (111)

               Aktiemajoriteten i de andre banker, der deltager i foranstaltning 3, nemlig NLB, Abanka, Banka Celje og NKBM, er ejet af staten, der har stemmemajoriteten i ledelsen og bestyrelserne. Dette er en indikator for, at foranstaltningen kan tilregnes staten. Kommissionen har dog ikke fundet noget bevis i vedtægterne, ledelsesstrukturen eller nogen anden kilde på, at staten påvirkede de berørte bankers beslutninger om at vedtage den pågældende foranstaltning, jf. retspraksis i Stardust-Marine-dommen (25). Tværtimod fremlagde Slovenien interne dokumenter, der godtgjorde, at hver af bankerne vurderede omstruktureringsvilkårene ud fra økonomiske betragtninger og i overensstemmelse med deres interne beslutningsprocesser. Endvidere blev NLB's konvertering af gæld til egenkapital i Adria Airways-sagen heller ikke anset for at kunne tilregnes staten (26). Af disse grunde finder Kommissionen, at de beslutninger, som NLB, Abanka, Banka Celje og NKBM har truffet om at deltage i foranstaltning 3, ikke kan tilregnes staten.

               (112)

               DUTB er et statsejet selskab, der blev stiftet i 2013 for at lette omstruktureringen af banker, der står over for alvorlige likviditets- og solvensproblemer. Igen er statsligt ejerskab en indikator for, at foranstaltningen kan tilregnes staten, men det er ikke i sig selv tilstrækkeligt til, at dette reelt kan anses for at være tilfældet. Kommissionen har fundet dokumentation for, at DUTB var uafhængig i sin beslutningstagning med hensyn til Cimos. For det første kræver beslutninger som den om Cimos ifølge DUBT's fundats ikke statslig tilladelse. For det andet ligner DUBT's ledelsesstruktur en banks operationelle struktur på den måde, at beslutningerne træffes af et kreditudvalg. Den særlige beslutning om Cimos blev truffet af bestyrelsens højest placerede kreditudvalg. Tre ud af de syv bestyrelsesmedlemmer er ikke slovenere, og alle undtagen én kommer fra finanssektoren. Det eneste medlem af bestyrelsen, der repræsenterer den offentlige administration (en tidligere statssekretær i finansministeriet), stemte imod omstruktureringen af Cimos, men blev nedstemt af de andre bestyrelsesmedlemmer. Endelig fremlagde Slovenien interne dokumenter, der viser, at DUTB også vurderede de foreslåede omstruktureringsvilkår ud fra økonomiske betragtninger. Af disse grunde finder Kommissionen, at DUTB's beslutning om at deltage i foranstaltning 3, ikke kan tilregnes staten.

               (113)

               I den forbindelse bemærkes det også, at uanset konklusioner i betragtning 110 og 112 ovenfor udførte alle de kreditorer, der er nævnt i betragtning 111, samt DUTB forudgående analyser, hvor de forskellige foranstaltninger blev sammenlignet, og hvor det blev konkluderet, at de ville have større fordel af Cimos' omstrukturering end af dets afvikling. Derfor kan disse kreditorers tilslutning til konverteringen af gæld til egenkapital også anses for at være i overensstemmelse med investorprinciptesten og dermed for ikke at indebære en økonomisk fordel for Cimos.

               (114)

               SID Banka er en 100 % statsejet slovensk eksport- og udviklingsbank. Alle medlemmer af SID's bestyrelse, der gav tilladelse til beslutningen om Cimos, var udpeget af regeringen, og derudover er tre ud af syv af dem ansat af staten. Ifølge artikel 8 i loven om den slovenske eksport- og udviklingsbank skal alle beslutninger tages med tanke på Sloveniens udvikling. Slovenien selv erkender, at SID's opgave som udviklingsbank adskiller sig fra de kommercielle bankers mål (f.eks. gevinstmaksimering). SID indvilligede i de mindst gunstige betingelser for gældsomlægningen blandt alle kreditorer i tvangsakkorden, idet den godkendt en gældsnedskrivning på 58 %, mens ingen af de andre kreditorer i tvangsakkorden godkendte nogen gældsnedskrivning, men snarere valgte en konvertering af gæld til egenkapital, der gav mulighed for fremtidige kapitalgevinster fra den erhvervede aktiepost i Cimos. Slovenien har ikke underbygget, hvorfor SID accepterede mindre gunstige vilkår end andre kreditorer i tvangsakkorden. Kommissionen har i forbindelse med den tidligere afgørelse allerede gjort gældende, at de garantier, som SID ydede, svarede til statsmidler og udgjorde støtte (27). Med henblik herpå finder Kommissionen, at SID's beslutning om at deltage i foranstaltning 3 kan tilregnes staten.

               (115)

               Slovenien har ikke fremlagt nogen pålidelig dokumentation for, at SID's beslutning om at deltage i foranstaltning 3 blev truffet på grundlag af markedsmæssige overvejelser. Slovenien hævder, at SID ville opnå 9,9 mio. EUR ved tvangsakkorden og skulle betale yderligere 6,7 mio. EUR i tilfælde af Cimos' afvikling, dvs. at forskellen mellem de to scenarier er 16,6 mio. EUR. Denne påstand underbygges dog ikke af nogen analyse, der viser, hvordan man nåede frem til disse beløb. Slovenien har fremlagt sådanne analyser, der var udarbejdet af de andre kreditorer i tvangsakkorden. Endvidere giver de inddrevne beløb anledning til tvivl. Det er ikke klart, hvorfor SID skulle udsætte sig for yderligere tab i tilfælde af en afvikling, når markedsværdien af SID's sikkerhedsstillelse beløber sig til 4,5 mio. EUR. På den anden side synes de beløb, der kan inddrives i tilfælde af omstrukturering, ikke at tage hensyn til tabet på 27,5 mio. EUR som følge af gældsnedskrivningen. Enhver rationel kreditor, der opererer på markedsvilkår, foretager en finansiel analyse, inden han træffer beslutning om en foranstaltning. På grundlag af den foreliggende dokumentation finder Kommissionen, at SID ikke udførte en sådan analyse, inden den indvilligede i gældsnedskrivningen, dvs. at den ikke handlede som en rational kreditor, der opererer på markedsvilkår. Derfor gav den foranstaltning, som SID ydede, Cimos en selektiv økonomisk fordel.

               (116)

               Vurderingen af virkningen af foranstaltning 1 for konkurrencevilkårene og samhandelen, jf. betragtning 101, gælder også for den foranstaltning, der blev ydet af SID.

               (117)

               I betragtning af vurderingen i betragtning 110-116 finder Kommissionen på den ene side, at foranstaltning 3 udgør statsstøtte, i det omfang den blev ydet af SID. På den anden side involverer den gældomlægning, som Gorenjska Banka, IFC, NLB, Abanka, Banka Celje, NKBM og DUTB har foretaget inden for rammerne af foranstaltning 3, ikke statsstøtte.

      Foranstaltning 4

               (118)

               Ingen af de kunder, der bidrog til omstruktureringskreditfaciliteten, er statskontrollerede, og derfor kan deres beslutninger ikke tilregnes staten. Med hensyn til bidraget fra de banker, der yder omstruktureringskreditter, er deres beslutninger vedrørende Cimos blevet anset for ikke at kunne tilregnes staten, jf. betragtning 110 og 112 ovenfor, med undtagelse af SID. Derudover deltog de offentligt ejede banker i omstruktureringskreditfaciliteten på samme vilkår som den private bank Gorenjska Banka og IFC.

               (119)

               Endvidere modvares bankernes deltagelse af de private kunder, der har indvilliget i at stille finansiering til rådighed for Cimos for det samme beløb, men på betydeligt mindre fordelagtige vilkår. Der er ikke knyttet nogen sikkerhedsstillelse til kundernes bidrag, som heller ikke forrentes. Derudover er bidraget fra de banker, der yder omstruktureringskreditter, omfattet af den mest privilegerede sikkerhedsstillelse og forrentes med en rente svarende til 6-måneders Euribor + 5 % p.a.; det vil sige højere end en rentesats, der er tiltænkt kriseramte virksomheder med høj sikkerhedsstillelse i Kommissionens meddelelse om referencesatser (28), og som søger at tilnærme sig markedssatsen.

               (120)

               Ydelsen af omstruktureringskreditfaciliteten er afgørende for genoprettelsen af selskabets rentabilitet. Uden den ville Cimos ikke være i stand til at betale sine leverandører på kort sigt og således ikke fortsætte sine aktiviteter. I den forstand er det også økonomisk set rationelt for kreditorerne, der har accepteret gældsomlægningen, at øge deres eksponering marginalt for at øge sandsynligheden for, at selskabets rentabilitet kan genoprettes, og at de i sidste ende kan inddrive deres resterende gæld.

               (121)

               Kommissionen bemærker dog, at SID ud over at bidrage til omstruktureringskreditfaciliteten på samme måde som de andre banker også yder statsstøtte (se foranstaltning 3 ovenfor). På grund af dens juridiske status som offentlig udviklingsbank kan alle dens foranstaltninger endvidere tilregnes staten. Foranstaltning 3 og 4 ydes på samme tidspunkt og har samme formål, nemlig at omstrukturere Cimos. Ifølge retspraksis skal deres overholdelse af investorprinciptesten derfor vurderes under ét (29). Uden at det er nødvendigt at foretage en detaljeret beregning, er det klart, at de overordnede vilkår for SID ikke er ligestillede. Derfor skal SID's bidrag til omstruktureringskreditfaciliteten betragtes som statsstøtte.

               (122)

               Set i lyset af vurderingen i betragtning 118-120 finder Kommissionen, at foranstaltning 4, med undtagelse af SID's bidrag, ikke udgør statsstøtte.

      Foranstaltning 5

               (123)

               Ingen af de leverandører, der er involveret i den frivillige omlægning af deres tilgodehavender hos Cimos, ejes eller kontrolleres af staten, og deres beslutninger om at deltage i foranstaltning 5 kan derfor ikke tilregnes staten, og foranstaltning 5 udgør dermed ikke statsstøtte.

      Foranstaltning 6

               (124)

               Leasingvirksomheden, Hypo Leasing d.o.o., tilhører Hypo Group Alpe Adria (»HGAA Group«), der er ejet af den østrigske stat. Kommissionen har ikke fundet dokumentation for, at leasingvirksomheden forfulgte andre interesser end kommercielle interesser, eller at Østrig påvirkede dens beslutning om at omlægge Cimos' leasingforpligtelser. Det forekommer ikke sandsynligt, at Østrig ville udøve pres på HGAA Group med henblik på at yde statsstøtte til en kriseramt virksomhed, der er beliggende i en anden medlemsstat. Kommissionen bemærker også, at HGAA med hensyn til de vilkår, hvorpå det kan drive forretning, er begrænset af de forpligtelser, der er indeholdt i Kommissionens afgørelse om statsstøtte (30). Derudover forpligtede Østrig sig i den beslutning til ikke at yde supplerende støtte til selskaber i HGAA Group.

               (125)

               Derfor finder Kommissionen, at leasingvirksomhedens beslutning om at omlægge sin eksponering over for Cimos, ikke kan tilregnes staten, og at foranstaltning 6 således ikke udgør statsstøtte.

      Foranstaltning 7

               (126)

               De banker, der deltager i den frivillige gældsomlægning, er ikke statskontrollerede, og deres beslutninger om at deltage i Cimos' omstrukturering kan derfor ikke tilregnes staten. Foranstaltning 7 udgør derfor ikke statsstøtte.

      Foranstaltning 8

               (127)

               Ingen af de kunder, der gav tilsagn om at stille finansiering til rådighed til dækning af kapitaludgifter, er statskontrollerede, og derfor kan deres beslutninger ikke tilregnes staten. Foranstaltning 8 udgør derfor ikke statsstøtte.

      Konklusion om forekomsten af statsstøtte

               (128)

               Kommissionen konkluderer, at foranstaltning 1, 2 og til dels foranstaltning 3 og 4 (i det omfang de blev ydet af SID) udgør statsstøtte.

               (129)

               Statsstøtten beløber sig til 80,3 mio. EUR, hvilket svarer til statens konvertering af gæld til egenkapital og SID's konvertering af gæld til egenkapital, gældsnedskrivningen og bidraget til omstruktureringskreditfaciliteten (31). Derudover omfatter statsstøtten op til 16,6 mio. EUR, der indgår i gældsomlægningen. Det støtteelement, der indgår i gældsomlægningen, blev opgjort som forskellen mellem den nominelle værdi af statens tilgodehavender og SIS' lån på datoen for tvangsakkorden og nettonutidsværdien (NNV) af disse tilgodehavender og lån beregnet efter den tilbagebetalingsplan, der er accepteret af de kreditorer, der er omfattet af tvangsakkorden, dvs. under forudsætning af en 10-årig tilbagebetalingsperiode med en afdragsfri periode på to år, en rente svarende til Euribor + 2,5 %, beregnet på grundlag af en passende kalkulationsrente (32). Det nøjagtige støttebeløb, der indgår i gældsomlægningen, kan ikke beregnes, bl.a. fordi den fremtidige Euribor-rentesats ikke er kendt.

         8.2.   STATSSTØTTENS LOVLIGHED

               (130)

               I overensstemmelse med artikel 3 i Rådets forordning (EF) nr. 659/1999 (33) må støtte ikke gennemføres, førend Kommissionen har eller må anses for at have truffet afgørelse om godkendelse af en sådan støtte (»standstill-forpligtelse«).

               (131)

               Ifølge Sloveniens svar af 30. januar 2015 på Kommissionens anmodning om oplysninger skulle tvangsakkorden efter planen være afsluttet senest i april 2015. Men så vidt Kommissionen ved, er der indtil videre ikke blevet ydet nogen omstruktureringsstøtte til Cimos. Derfor har Slovenien tilsyneladende indtil videre overholdt standstill-forpligtelsen.

         8.3.   STATSSTØTTENS FORENELIGHED

               (132)

               I henhold til traktatens artikel 107, stk. 3, litra c), kan der ydes støtte til fremme af udviklingen af visse erhvervsgrene eller økonomiske regioner, når den ikke ændrer samhandelsvilkårene på en måde, der strider mod den fælles interesse.

               (133)

               Slovenien har anmeldt foranstaltningerne som omstruktureringsstøtte i henhold til rammebestemmelserne. I betragtning af Kommissionens tidligere afgørelse om redningsstøtte til Cimos og de finansielle vanskeligheder, der er beskrevet nedenfor, er Kommissionen enig i, at den aktuelle sag involverer en omstruktureringsstøtte, der skal vurderes i lyset af kriterierne i rammebestemmelserne, for at fastslå, om den kan være forenelig med det indre marked i henhold til traktatens artikel 107, stk. 3, litra c).

         8.4.   KRISERAMT VIRKSOMHED

               (134)

               I henhold til punkt 12 a) og 14 i rammebestemmelserne (34) er kun kriseramte virksomheder berettiget til omstruktureringsstøtte. For at blive betegnet som en kriseramt virksomhed skal virksomheden opfylde de kriterier, der er angivet i punkt 10 eller 11 i rammebestemmelserne.

               (135)

               I henhold til punkt 10 anses en virksomhed for at være kriseramt:

                           a)

                           hvis der er tale om et selskab med begrænset ansvar, når over halvdelen af den tegnede kapital er forsvundet, og over en fjerdedel af denne kapital er gået tabt i løbet af de sidste tolv måneder

                           b)

                           hvis der er tale om et selskab, hvor i det mindste nogle af deltagerne hæfter ubegrænset for virksomhedens gæld, når over halvdelen af egenkapitalen som opført i virksomhedens regnskaber er forsvundet, og over en fjerdedel af denne kapital er gået tabt i løbet af de sidste tolv måneder

                           c)

                           når selskabet, uanset dets selskabsform, efter de nationale regler opfylder betingelserne for insolvensbehandling.

               (136)

               I beslutningen om at indlede proceduren bemærkede Kommissionen, at eftersom Cimos er et selskab med begrænset ansvar, opfyldte det kriterierne i punkt 10, litra a), i rammebestemmelserne. Ifølge de konsoliderede årsregnskaber pr. 31. december 2012 havde det tabt mere end halvdelen af sin tegnede kapital (108 %) og mere end en fjerdedel heraf i løbet de sidste tolv måneder (137 %) (35). Derfor fandt Kommissionen, at Cimos kunne betragtes som en kriseramt virksomhed på grundlag af punkt 10, litra a), i rammebestemmelserne.

               (137)

               Siden da er Cimos' finansielle situation blevet forværret yderligere. Pr. 31. december 2013 indberettede selskabet en negativ egenkapital på 103,3 mio. EUR. Ifølge de foreløbige (ureviderede) resultater for de første 10 måneder af 2014 noterede Cimos et nettotab på 74,3 mio. EUR, hvilket vil sige, at dets negative egenkapital blev øget endnu mere. I tidligere sager (36) har Kommissionen vurderet, at når et selskab har negativ egenkapital, må det på forhånd antages, at kriterierne i punkt 10, litra a), i rammebestemmelserne er opfyldt, hvilket synes at have været tilfældet med Cimos. Retten har også konkluderet (37), at et selskab med en negativ egenkapital er en kriseramt virksomhed.

               (138)

               Derudover har retten siden den 3. juni 2014 pålagt Cimos tvangsakkordproceduren i henhold til den slovenske konkurslovgivning efter begæring fra kreditorerne. Derfor opfylder Cimos også betingelserne i punkt 10, litra c), i rammebestemmelserne.

               (139)

               I henhold til punkt 12 i rammebestemmelserne er nyoprettede virksomheder ikke berettiget til rednings- eller omstruktureringsstøtte. Som udgangspunkt betragtes en virksomhed som en nyoprettet virksomhed i de første tre år efter påbegyndelsen af dens aktiviteter på de relevante forretningsområder. Cimos påbegyndte sine aktiviteter i 1972, blev registreret i sin nuværende form i 1975 og har opereret på det nuværende forretningsområde lige siden. Derfor kan Cimos ikke betragtes som en nyoprettet virksomhed.

               (140)

               Ifølge punkt 13 i rammebestemmelserne kan en virksomhed, der tilhører eller er i færd med at blive overtaget af en større koncern, normalt ikke modtage rednings- eller omstruktureringsstøtte, medmindre det kan påvises, at virksomhedens vanskeligheder hidrører fra virksomheden selv og ikke er et resultat af en vilkårlig omkostningsfordeling inden for koncernen, og at virksomhedens vanskeligheder er for alvorlige til, at koncernen selv kan løse dem.

               (141)

               Cimos tilhører ikke eller er ikke i færd med at blive overtaget af en større koncern. Derfor udelukker kriterierne i punkt 13 i rammebestemmelserne ikke selskabet fra at være berettiget til omstruktureringsstøtte.

               (142)

               Kommissionen konkluderer, at Cimos har været en kriseramt virksomhed siden 2012 og er berettiget til omstruktureringsstøtte.

         8.5.   PRINCIPPET OM ENGANGSSTØTTE

               (143)

               Ifølge punkt 73 i rammebestemmelserne gælder, at hvis virksomheden allerede tidligere har modtaget rednings- eller omstruktureringsstøtte, herunder ikkeanmeldt støtte, og der er gået under ti år, siden denne redningsstøtte blev ydet, omstruktureringsperioden sluttede, eller omstruktureringsplanens gennemførelse blev indstillet (alt efter hvad der sker senest), vil Kommissionen ikke tillade nogen yderligere rednings- eller omstruktureringsstøtte.

               (144)

               Slovenien underrettede Kommissionen om, at selskabet ikke har modtaget nogen rednings- eller omstruktureringsstøtte i de sidste ti år bortset fra den anmeldte redningsstøtte, der blev godkendt af Kommissionen, jf. betragtning 1 (38).

         8.6.   GENOPRETTELSE AF DEN LANGSIGTEDE RENTABILITET

               (145)

               For at en foranstaltning kan anses for forenelig i henhold til punkt 34-37 i rammebestemmelserne, skal en omstruktureringsplan inden for en rimelig tidshorisont og på basis af en realistisk vurdering kunne gøre virksomheden rentabel på længere sigt. Planen skal kunne sætte selskabet i stand til at dække alle omkostninger efter omstruktureringen, og det forventede afkast af egenkapitalen skal være tilstrækkeligt til, at den omstrukturerede virksomhed kan klare sig i konkurrencen ved egen hjælp. Omstruktureringsplanen skal beskrive de omstændigheder, der førte til vanskelighederne, således at det bliver muligt at vurdere, om de foreslåede omstruktureringsforanstaltninger er hensigtsmæssige.

               (146)

               Ifølge omstruktureringsplanen skal Cimos genoprette sin langsigtede rentabilitet i 2015 efter det realistiske scenarie med finansielle fremskrivninger og i 2017 efter det pessimistiske scenarie (se tabel 5). Selskabet forventes at generere et nettooverskud og pengestrømme fra driften, hvilket betyder, at det ville være i stand til at dække alle omkostninger efter gennemførelsen af omstruktureringen, herunder afskrivninger og finansielle omkostninger. Det fremtidige kapitalafkast forventes at ligge på 7,6 % og 14,5 % i henholdsvis 2018 og 2019, dvs. i perioden efter omstruktureringen. Da afkastet af 10-årige slovenske statsobligationer, der normalt opfattes som en tilnærmelse til et afkast af en risikofri investering, er ca. 1 %, giver det forventede afkast af kapitalen investorerne en rimelig risikopræmie og kan anses for at være tilstrækkeligt til at sætte Cimos i stand til at klare sig i konkurrencen ved egen hjælp.

               (147)

               De finansielle fremskrivninger er baseret på forsigtige antagelser. Salget forventes i begyndelsen at falde på grund af et forventet tab af kunder som følge af de finansielle vanskeligheder, der er forbundet med tvangsakkorden. Indtægterne forventes at falde fra 358,1 mio. EUR i 2015 til 316 mio. EUR i 2018, inden de begynder at stige i 2019. Dette er betydeligt mindre end i perioden før omstruktureringen, hvor indtægterne var på over 400 mio. EUR. Den nuværende prognose er også meget lavere end den, der indgår i den oprindeligt anmeldte plan, hvor salget forventedes at forblive stabilt på 400 mio. EUR i perioden 2015-2017. I betragtning af dette og under hensyntagen til, at ordrebeholdningen allerede udgør mere end 95 % af det planlagte salg i 2015 og 2016 og mere end 80 % af det planlagte salg i 2017, samt under hensyntagen til de forventede fordele ved gennemførelsen af foranstaltningerne til omlægning af salget er det rimeligt at antage, at de salgsprognoser, der indgår i den ajourførte omstruktureringsplan, er realistiske.

               (148)

               Omkostningerne er blevet beregnet på grundlag af historiske resultater under hensyntagen til de forventede fordele ved gennemførelsen af omstruktureringsforanstaltningerne. Kommissionen bemærker, at betydelige omkostningsbesparelser er knyttet til de foranstaltninger, som selskabet har forholdsvis stor indflydelse på, såsom en reduktion af arbejdsstyrken eller konsolidering af produktionsanlæg, hvilket øger sandsynligheden for, at de vil blive gennemført som planlagt. Navnlig reduktionen af arbejdsstyrken burde føre til faldende variable omkostninger, mens frasalget af tabsgivende produktionsenheder burde mindske afskrivninger og forbedre rentabiliteten. De kreditorer, der deltager i tvangsakkorden, og andre interessenter (kunder, leverandører, leasingvirksomheden) har indvilliget i en omstrukturering, der sikrer, at de finansielle omstruktureringsforanstaltninger også vil blive gennemført som planlagt. Dette samt andre fordele vil mindske selskabets finansieringsomkostninger betydeligt. Derfor synes de planlagte omkostningsbesparelser også at være opnåelige.

               (149)

               I beslutningen om at indlede proceduren udtrykte Kommissionen tvivl med hensyn til genoprettelsen af rentabiliteten med den begrundelse, at bankerne på det tidspunkt ikke havde tilsluttet sig Cimos' gældsomlægning. Denne tvivl er nu blevet fjernet, da bankerne nåede til enighed om at omlægge Cimos' gæld som led i tvangsakkorden.

               (150)

               Ifølge omstruktureringsplanen får Cimos behov for yderligere midler på i alt 25 mio. EUR i 2018 og 2019 til at finansiere sine aktiviteter. Kommissionen bemærker, at selskabet på grundlag af tidsplanen for omstruktureringen på det tidspunkt vil have gennemført de vigtigste omstruktureringsforanstaltninger og have genoprettet rentabiliteten. Den oprindelige nedgearing (gennem en konvertering af gæld til egenkapital, eftergivelse af gæld og delvis tilbagebetaling) vil forbedre Cimos' kreditrating og frigøre en portion aktiver, der på nuværende tidspunkt er stillet som pant til kreditorerne, til brug for fremtidig sikkerhedsstillelse. Dette burde sætte Cimos i stand til at skaffe den nødvendige finansiering på markedet som planlagt.

               (151)

               I omstruktureringsplanen redegøres for de omstændigheder, der førte til Cimos' vanskeligheder, nemlig overdreven gældsætning og ineffektiv drift. Kommissionen bemærker, at planen omfatter foranstaltninger, der netop sigter mod at tackle disse vanskeligheder.

               (152)

               De største kreditorers konvertering af gæld til egenkapital vil føre til en nedsættelse af deres tilgodehavender på 60 %. Som følge heraf vil Cimos' samlede finansielle forpligtelser falde fra 422 mio. EUR i 2013 til 184 mio. EUR i 2017. Forholdet mellem samlet gæld og egenkapital vil falde fra 17,7 i 2012 (det sidste år, hvor egenkapitalen var positiv) til 3 i 2017, et langt mere holdbart niveau. Derudover skal de resterende 40 % af den gæld, der tilhører de kreditorer, der deltager i tvangsakkorden, tilbagebetales på gunstigere vilkår, herunder en forlænget tilbagebetalingsperiode og en afdragsfri periode på to år. Dette vil yderligere mindske den nuværende og kommende tilbagebetalingsbyrde. Forholdet mellem EBITDA (resultat før renter, skat og af- og nedskrivninger) og rente, der er udtryk for et selskabs evne til at betale renter og afdrag på gæld, ventes at stige fra 1 i 2013 til 5,4 i 2017.

               (153)

               Endvidere indvilligede leverandørerne i at nedskrive deres tilgodehavender, hvilket yderligere vil mindske den samlede gæld og sikre den fortsatte drift. Alle de finansielle omstruktureringsforanstaltninger, herunder navnlig kundernes accept af at afkorte betalingsfristerne, vil yderligere forbedre likviditeten. De øgede pengestrømme, der opstår som følge af, at den omstrukturerede gæld ikke skal tilbagebetales, eller at der modtages betaling fra kunder tidligere, vil også kunne anvendes til at finansiere gennemførelsen af de driftsmæssige omstruktureringsforanstaltninger, der har til formål at tackle den anden årsag til vanskelighederne, nemlig ineffektiv drift.

               (154)

               I forbindelse med den driftsmæssige omstrukturering påbegyndte Cimos en række omkostningsbesparende foranstaltninger, herunder navnlig reduktion af arbejdsstyrken, konsolidering af aktiviteterne ved at nedskære antallet af produktionsenheder, reduktion af de indirekte omkostninger og forbedret processtyring. Selskabet ønsker i højere grad at fokusere på automobilsektoren, der er dets kerneforretningsområde. De driftsmæssige omstruktureringsforanstaltninger vil efter planen medføre årlige omkostningsbesparelser på 27 mio. EUR, hvilket er meget højere end efter den oprindeligt anmeldte omstruktureringsplan. Ved at mindske omkostningerne vil de forbedre rentabiliteten, hvilket med det reducerede beskæftigelses- og kapitalniveau vil give sig udslag i en mere effektiv drift.

               (155)

               I betragtning af konklusionerne i betragtning 152-154 finder Kommissionen, at de foreslåede omstruktureringsforanstaltninger egner sig til at tackle årsagerne til de vanskeligheder, der er identificeret i omstruktureringsplanen.

               (156)

               Bidraget fra private banker, kunder og leverandører til den finansielle omstrukturering er et tegn på deres tillid til Cimos og giver yderligere grund til at tro, at omstruktureringsplanen kan genoprette den langsigtede rentabilitet.

               (157)

               Den uafhængige virksomhedsvaluar, der skulle vurdere den finansielle omstruktureringsplan, konkluderede også, at omstruktureringsplanen sandsynligvis ville gøre Cimos likvid og solvent på kort og lang sigt.

               (158)

               Kommissionen bemærker endvidere, at varigheden af omstruktureringsplanen er begrænset til mindre end fire år og løber fra februar 2014 til 2017. En sådan omstruktureringsperiode forekommer hensigtsmæssig på grund af omfanget af de planlagte omstruktureringsforanstaltninger, tidsplanen for deres gennemførelse og det forventede tidspunkt for genoprettelsen af rentabiliteten.

               (159)

               Kommissionen bemærker, at den ajourførte omstruktureringsplan ikke er en ny plan, men kun en videreudvikling af den oprindeligt anmeldte plan baseret på resultatet af tvangsakkorden. Den forfølger nøjagtigt de samme omstruktureringsmål som den oprindeligt anmeldte plan, nemlig reduktion af den overdrevne gældsætning, genoprettelse af likviditet, forbedring af den driftsmæssige effektivitet og øget fokus på automobilsegmentet, der er kerneforretningsområdet. Den mest betydningsfulde omstruktureringsforanstaltning i henseende til finansiel virkning, nemlig konvertering og omlægning af finansiel gæld, forbliver den samme, om end på lidt ændrede vilkår og gennem en obligatorisk snarere end en frivillig procedure. De andre omstruktureringsforanstaltninger er ikke væsentligt anderledes end i den oprindeligt anmeldte plan, men er blevet styrket for at opnå større omkostningsbesparelser. Både den oprindeligt anmeldte plan og den ajourførte plan er baseret på den samme forretningsmodel og -strategi. Kommissionen har allerede godkendt tilsvarende ajourføringer af anmeldte omstruktureringsplaner i forbindelse med tidligere afgørelser (39).

               (160)

               Med hensyn til påstandene fra Olga Filakovic, der er beskrevet i betragtning 91, bemærker Kommissionen, at Cimos' årsregnskaber blev gennemgået af en uafhængig revisor, der afgav en revisionserklæring uden forbehold om dem og ikke oplyste noget om den påståede svig og hvidvaskning. Med hensyn til Sloveniens ydelse af 35 mio. EUR til Cimos som led i omstruktureringsstøtten bemærker Kommissionen, at den i juli 2013 godkendte redningsstøttegarantien på 35 mio. EUR til Cimos (40). Garantien, der skal konverteres til egenkapital som led i omstruktureringsstøtten, indebærer ingen overførsel af pengemidler til Cimos, hvorfor den ikke kan finansieres ved hvidvaskning. Endelig med hensyn til Olga Filakovics virksomheds og hendes kunders påståede tilgodehavender hos Cimos har Kommissionen på grundlag af de disponible oplysninger ikke fastslået sådanne tilgodehavender. I betragtning heraf finder Kommissionen, at påstandene er udokumenterede og ikke berører vurderingen af omstruktureringsstøtten.

               (161)

               I betragtning af ovenstående konkluderer Kommissionen, at de foreslåede omstruktureringsforanstaltninger kan genoprette selskabets langsigtede rentabilitet inden for en rimelig tidsfrist og på basis af realistiske antagelser.

         8.7.   FORHINDRING AF URIMELIGE KONKURRENCEFORDREJNINGER (KOMPENSERENDE MODYDELSER)

               (162)

               I henhold til punkt 38-42 i rammebestemmelserne skal der gennemføres kompenserende modydelser for at sikre, at støttens negative virkninger for samhandelen afbødes i videst muligt omfang. Støtten må ikke være urimeligt konkurrencefordrejende. Dette betyder normalt, at virksomhedens tilstedeværelse på dens markeder kan begrænses i slutningen af omstruktureringsperioden. De kompenserende modydelser skal stå i et rimeligt forhold til støttens konkurrencefordrejende virkninger og navnlig virksomhedens størrelse og relative vægt på dens marked(er). Lukning af tabsgivende aktiviteter kan ikke anses for at være en gyldig kompenserende modydelse. Graden af kompenserende modydelser skal bestemmes fra sag til sag og ud fra målet om at genoprette virksomhedens langsigtede rentabilitet. Desuden vil Kommissionen ifølge punkt 7 i rammebestemmelserne kræve kompenserende modydelser, som minimerer virkningen for konkurrenterne.

               (163)

               De kompenserende modydelser bør ikke forringe selskabets mulighed for at genoprette den langsigtede rentabilitet efter gennemførelsen af omstruktureringsplanen, jf. punkt 38 i rammebestemmelserne.

               (164)

               Cimos har foreslået to kompenserende modydelser:

                           —

                           afhændelse af dets landbrugs-, maskin- og energiafdeling

                           —

                           afhændelse af tre produktionsenheder i automobilsegmentet, nemlig i […].

               (165)

               Med hensyn til den første kompenserende modydelse har Cimos allerede solgt de tre berørte afdelinger. De tegnede sig for i alt ca. 20 % af selskabets indtjening og var rentable før omstruktureringen.

               (166)

               Kommissionen bemærker, at kun kompenserende modydelser, der berører støttemodtagerens tilstedeværelse på det primære marked, kan betragtes som tilstrækkelige (41). Derfor kan salget af disse afdelinger som udgangspunkt ikke accepteres som en kompenserende modydelser som sådan. Ikke desto mindre har Cimos ved at afhænde de afdelinger, der ikke udgjorde kerneforretningen, ikke kun mistet sin markedsandel i sekundære segmenter, men har også i betydelig grad svækket sin konkurrencemæssige stilling og i sidste ende sin tilstedeværelse på automobilmarkedet, der udgør dets kerneforretning. Dette skyldes, at de overskud, som Cimos ville have opnået fra de afhændede afdelinger (ca. 90 mio. EUR i perioden 2011-2013), der var rentable før omstruktureringen, ellers kunne være blevet anvendt til at finansiere ekspansionen på kernemarkedet.

               (167)

               Med hensyn til den anden kompenserende modydelse vedrører alle produktionsenheder Cimos' primære marked og var rentable inden omstruktureringen, sådan som det fremgår af tabel 6. De udgør en kapacitetsnedsættelse på 15 % målt i antallet af produktionssteder og tegner sig for ca. 4 % af den samlede indtjening og 4,5 % af indtjeningen i automobilsegmentet. Ved at afhænde disse produktionsenheder vil Cimos miste markedsandele til sine konkurrenter, miste kunder og indsnævre sit produktsortiment.

               (168)

               Efter afhændelserne som nævnt i betragtning 164 vil Cimos' eneste resterende forretning være automobilafdelingen, der er selskabets kerneaktivitet og eneste aktivitet, der er tilbage, og som derfor er uundværlig for genoprettelsen af rentabiliteten. Automobilafdelingen er allerede blevet nedskåret ved afhændelse af produktionsenheder gennem kompenserende modydelser og omstruktureringsforanstaltninger. I betragtning heraf kunne yderligere afhændelser reelt bringe målet om genoprettelse af rentabiliteten i fare.

               (169)

               Gennemførelsen af de kompenserende modydelser kombineret med afhændelsen af aktiver, der indgår i omstruktureringsplanen, vil reducere Cimos' kapacitet betydeligt og forhindre selskabet i at få fordel af en uberettiget konkurrencefordel som følge af omstruktureringsstøtten.

               (170)

               I henhold til punkt 56 i rammebestemmelserne er betingelserne for godkendelse af støtte endvidere mindre restriktive med hensyn til gennemførelsen af kompenserende modydelser i støtteberettigede områder. Kommissionen bemærker, at Cimos ligger i et område, der er støtteberettiget efter traktatens artikel 107, stk. 3, litra a).

               (171)

               Derfor udgør de foreslåede foranstaltninger en reel kompensation for den konkurrencefordrejning, der er forårsaget af ydelsen af støtten, og er tilstrækkelige til sikre, at de skadelige virkninger for samhandelen, der følger af støtten, minimeres.

               (172)

               Derfor anses ovennævnte kompensationsforanstaltninger for at opfylde punkt 38-42 i rammebestemmelserne.

         8.8.   BEGRÆNSNING AF STØTTEN TIL ET MINIMUM, EGETBIDRAG

               (173)

               I medfør af punkt 43-45 i rammebestemmelserne skal støtten være begrænset til det minimum, der er nødvendigt for at kunne gennemføre omstruktureringen. Støttemodtageren forventes selv at yde et betydeligt bidrag til omstruktureringsplanen med egne midler, herunder ved afhændelse af aktiver, som ikke er nødvendige for virksomhedens overlevelse, eller ved ekstern finansiering på markedsvilkår. Et sådant bidrag skal være reelt, dvs. et faktisk bidrag, hvilket udelukker forventede fremtidige gevinster såsom pengestrømme, og er et udtryk for, at markederne har tillid til, at virksomheden igen kan blive rentabel. De må i sagens natur ikke omfatte yderligere statsstøtte. For store virksomheder som Cimos skal egetbidraget være mindst 50 % af omstruktureringsomkostningerne.

               (174)

               Ifølge Slovenien udgør det egetbidrag, som Cimos har foreslået, 94 % af de samlede omstruktureringsomkostninger og stammer fra de kilder, der er anført i tabel 7.

                  Tabel 7

                  Kilder til egetbidrag

                           Kilde

                           mio. EUR

                           Omstruktureringskreditfaciliteten

                           39

                           Kapitaludgifter finansieret af Cimos

                           8,5

                           Kundefinansierede kapitaludgifter

                           9,8

                           Vederlag for salget af energiafdelingen (Litostroj Power)

                           18,0

                           Konvertering af gæld til egenkapital og fritagelse for betaling af påløbne renter af bankgæld (ekskl. SID)

                           120,2

                           Fritagelse for betaling af renter på lån

                           5,3

                           Nedskrivning af gæld til leverandører

                           21,8

                           Nedskrivning af gæld til leasingvirksomheden

                           6

                           Nedskrivning af bankgæld

                           8,3

                           Konvertering af gæld til egenkapital og nedskrivning af SID's gæld

                           28,5

                           Konvertering af statsgarantier til egenkapital

                           23,4

                           Fritagelse for betaling af renter af redningsstøtte

                           1,2

                           Cimos' bidrag til finansiering af forlig med leverandører

                           39,0

                           Oplyst egetbidrag i alt

                           329,0

                              Kilde: Omstruktureringsplan.

               (175)

               Omstruktureringskreditfaciliteten er bekræftet ved finansieringsaftalen, på grundlag af hvilken de banker og kunder, der yder omstruktureringskreditter, blev enige om at stille i alt 38,4 mio. EUR (19,2 mio. EUR hver) til rådighed for Cimos på de betingelser, der er beskrevet i betragtning 25. Slovenien meddelte Kommissionen, at forskellen sammenlignet med det anmeldte beløb for dets egetbidrag fra denne kilde, der svarer til 39 mio. EUR, vedrører kunden Eaton, der betalte midlerne i begyndelsen af januar 2015 og vil henvende sig til bankerne for at stille den yderligere finansiering til rådighed (ifølge aftalen skal forbrugerne og bankerne varetage finansieringen på lige vilkår). Kommissionen har ikke dokumentation for, at Eaton reelt har betalt midlerne, og at bankerne ydede en tilsvarende finansiering. Som konkluderet i afsnit 8.1 udgør SID's deltagelse i omstruktureringskreditfaciliteten med et beløb på 6,7 mio. EUR endvidere statsstøtte og kan således ikke betragtes som en kilde til egetbidraget. Kommissionen konkluderer, at omstruktureringskreditfaciliteten for et beløb på 31,7 mio. EUR udgør en relevant kilde til egetbidraget.

               (176)

               Mellem januar og september 2014 brugte Cimos 17,6 mio. EUR af sine egne midler på kapitaludgifter. Derfor kan det samlede beløb på 8,5 mio. EUR, som Cimos har foreslået, ikke accepteres som dets egetbidrag.

               (177)

               Cimos har underskrevet bilaterale aftaler med sine kunder, på grundlag af hvilke de vil yde Cimos et lån til finansiering af kapitaludgifterne. Da ingen af de berørte kunder er statsejede, er dette bidrag reelt og fri for statsstøtte og kan accepteres.

               (178)

               Den 12. maj 2014 solgte Cimos sit datterselskab, Litostroj Power, til et privat selskab fra Den Tjekkiske Republik for 21,4 mio. EUR. Cimos har foreslået 18 mio. EUR som sit egetbidrag fra denne kilde. Bidraget er reelt og fri for statsstøtte og kan derfor accepteres.

               (179)

               Egetbidraget i form af bankernes konvertering af gæld til egenkapital er, i det omfang det blev anset for ikke at involvere statsstøtte, blevet beregnet som en finansiel fordel for Cimos, da det ikke skulle tilbagebetale de lån, der har en nutidsværdi på 121 mio. EUR (42). I stedet for at tilbagebetale disse lån vil Cimos få dem konverteret til egenkapital, hvilket ikke indebærer nogen fremtidige udgående pengestrømme i forbindelse med disse lån. Den likviditet, der frigøres ved konverteringen, er til rådighed for Cimos til finansiering af omstruktureringsomkostningerne. Ved at acceptere konverteringen har de kreditorer, der deltager i tvangsakkorden, påtaget sig en risiko for kapitaltab, hvis Cimos' egenkapital falder i værdi efter konverteringen, hvilket er et tegn på deres tillid til genoprettelsen af likviditeten.

               (180)

               Ifølge vilkårene for tvangsakkorden vil der ikke påløbe renter af de banklån, der er nævnt i den foregående betragtning, fra den 3. juni 2014 (dato for indledningen af tvangsakkorden), indtil rettens afgørelse om at bekræfte tvangsakkorden, hvilket er en yderligere fordel for Cimos svarende til et beløb på 5,3 mio. EUR.

               (181)

               Den gældsnedskrivning, som leverandørerne og leasingvirksomheden har ydet, bekræftes i aftalen, jf. henholdsvis betragtning 42 og 43, hvorfor den er reel. Den vil frigøre likviditet til finansiering af omstruktureringsomkostningerne, der ellers ville skulle bruges på indfrielse af de hertil knyttede gældsforpligtelser.

               (182)

               Nedskrivningen af bankgælden for et beløb på 8,3 mio. EUR svarer til det forventede bidrag fra de kreditorer, der ikke støtter tvangsakkorden, og som ikke har accepteret vilkårene for den, men vil blive nedstemt af det flertal af kreditorer, der støtter den. I mangel af tilslutning fra de berørte banker betragter Kommissionen ikke dette bidrag som reelt og heller ikke som et tegn på, at de nærer tillid til genoprettelsen af Cimos' rentabilitet.

               (183)

               Som konkluderet i afsnit 8.1 udgør konverteringen af nedskrivningen af SID's gæld statsstøtte. Derfor kan den ikke betragtes som en kilde til egenfinansiering.

               (184)

               På samme måde er konverteringen til egenkapital af statens tilgodehavender som følge af garantiordningerne og fritagelsen for betaling af renter af statens tilgodehavender som følge af redningsstøttegarantien (efter den 3. juni 2014) blevet vurderet til at udgøre statsstøtte og kan som sådan ikke betragtes som egetbidrag.

               (185)

               Endelig fremgår det af omstruktureringsplanen, at Cimos' bidrag til finansieringen af forliget med leverandørerne (tilbagebetalingen af omlagt gæld) vil blive finansieret med »fremtidige overskud«. Slovenien meddelte Kommissionen, at dette gældsbeløb på 34,2 mio. EUR ligesom de resterende 4,8 mio. EUR allerede var blevet tilbagebetalt til leverandørerne. I henhold til punkt 43 i rammebestemmelserne kan egetbidraget ikke omfatte fremtidige overskud. Derfor betragter Kommissionen kun 4,8 mio. EUR som et retmæssigt egetbidrag fra denne kilde.

               (186)

               På grundlag af disse overvejelser konkluderer Kommissionen, at et egetbidrag på 226,1 mio. EUR opfylder kriterierne i rammebestemmelserne. Dette beløb udgør 64,5 % af de samlede omstruktureringsomkostninger, der ligger over tærsklen på 50 % for store virksomheder.

      Konklusion om omstruktureringsstøttens forenelighed

               (187)

               Kommissionen konkluderer, at omstruktureringsstøtten opfylder rammebestemmelsernes betingelser for forenelighed.

         9.   KONKLUSION

               (188)

               Kommissionen konkluderer, at foranstaltning 1, 2 og en del af foranstaltning 3 og 4 (i det omfang de er ydet af SID) udgør statsstøtte efter traktatens artikel 107, stk. 1, som er forenelig med det indre marked i henhold til traktatens artikel 107, stk. 3, litra c), sammenholdt med rammebestemmelserne ––

         VEDTAGET DENNE AFGØRELSE:
   Artikel 1
   Den statsstøtte på 96,9 mio. EUR, som Slovenien påtænker at yde til Cimos, er forenelig med det indre marked efter traktatens artikel 107, stk. 3, litra c).
   Gennemførelsen af støtten på 96,9 mio. EUR kan følgelig godkendes på de betingelser, der er fastsat i artikel 2.
   Artikel 2
   Slovenien forelægger regelmæssige rapporter om gennemførelsen af den omstruktureringsplan, der blev indsendt den 3. oktober 2014. Den første rapport forelægges for Kommissionen senest seks måneder fra datoen for denne afgørelse. De efterfølgende rapporter fremsendes til Kommissionen mindst én gang om året indtil 2017.
   Artikel 3
   Denne afgørelse er rettet til Republikken Slovenien.

      Udfærdiget i Bruxelles, den 8. juni 2015.

            På Kommissionens vegne

         Margrethe VESTAGER

            Medlem af Kommissionen

      (1)  Med virkning fra 1. december 2009 er EF-traktatens artikel 87 og 88 blevet til henholdsvis artikel 107 og 108 i traktaten om Den Europæiske Unions funktionsmåde (»TEUF«). De to sæt artikler er indholdsmæssigt identiske. I denne afgørelse skal henvisninger til artikel 107 og 108 i TEUF-traktaten efter omstændighederne forstås som henvisninger til EF-traktatens artikel 87 og 88. I TEUF blev der også foretaget visse terminologiske ændringer, bl.a. blev »Fællesskabet« erstattet af »Unionen«, og »fællesmarkedet« af »det indre marked«. Terminologien i TEUF vil blive benyttet i hele denne afgørelse.

      (2)  EUT C 156 af 23.5.2014, s. 63.

      (3)  Se fodnote 2.

      (4)  Eftersom modtageren af redningsstøtten var Cimos Group, og omstruktureringsstøtten skal vurderes på samme niveau, præciserede Slovenien, at den betragter Cimos Group som modtager af omstrukturereringsstøtten. Herefter skal alle henvisninger til Cimos eller »selskabet« forstås som henvisninger til Cimos Group.

      (5)  Kommissionens afgørelse af 2. juli 2013 i sag SA.36548 (2013/N) — Redningsstøtte til Cimos (EUT C 287 af 3.10.2013, s. 1) (»afgørelsen om redningsstøtte«).

      (6)  Se fodnote 2.

      (7)  Forordning nr. 1 om den ordning, der skal gælde for Det Europæiske Økonomiske Fællesskab på det sproglige område (EFT 17 af 6.10.1958, s. 385/58).

      (8)  Pr. 31. maj 2014, inkl. midlertidigt ansatte.

      (9)  Kreditorerne i tvangsakkorden er: Abanka Vipa d.d., Banka Celje d.d., Družba za upravljanje terjatev bank d.d. (»DUTB«), Gorenjska banka d.d., Nova Ljubljanska banka d.d., SID — Slovenska izvozna in razvojna banka d.d.

      (10)  Alle henvisninger til omstruktureringsplanen i resten af denne afgørelse skal forstås som henvisninger til den ajourførte omstruktureringsplan, medmindre andet er angivet.

      (11)  Disse garantier blev ydet af staten inden for rammerne af »Jamstvena shema«- og »Nedelničarska posojila«-ordningen. »Jamstvena Shema«-ordningen blev godkendt ved Kommissionens afgørelse NN 34/2009 af 12. juni 2009 om statsstøtte (ex N 321/2009) — Slovenia »Temporary Framework scheme — Guarantees« og Kommissionens afgørelse N 105/2010 af 16. april 2010 om statsstøtte — Slovenia Amendment to »Temporary Framework Scheme — guarantees« (NN 34/2009). »Nedelničarska Posojila«-ordningen havde eksisteret inden Sloveniens tiltrædelse af EU.

      (12)  Omfatter gæld, der skal eftergives af de kreditorer, som ikke har støttet tvangsakkorden.

      (13)  De banker, der yder omstruktureringskreditter, er: Abanka Vipa d.d., Banka Celje d.d., Družba za upravljanje terjatev bank d.d., Gorenjska banka d.d., Nova Ljubljanska banka d.d., SID — Slovenska izvozna in razvojna banka d.d., Nova kreditna banka Maribor d.d.

      (14)  De kunder, der yder omstruktureringskreditter, er: Audi, BMW, Bosch Mahle, Borg Warner, Eaton Corporation, Ford Motor Company, GM/Opel, Honeywell Turbo Technologies, Magna-Steyr og PSA.

      (15)  Foranstaltningen involverer mere end 1 000 individuelle kontrakter med forskellige leverandører og omfatter gældsnedskrivning, engangsbetalinger, udsat tilbagebetaling og omlægning af leverandørforpligtelser.

      (16)  Hypo Leasing d.o.o. (der nu optræder som Heta Asset Resolution d.o.o.).

      (17)  De ikkeslovensk-baserede banker, nemlig Zagrebačka banka, Razvojna banka, Erste bank, Bosnia Bank International, Banka Intesa, Bawag, RZB, Privredna banka Sarajevo, Fond RS og Nova banka.

      (18)  Se fodnote 11.

      (19)  Forretningshemmelighed.

      (20)  Fællesskabets rammebestemmelser for statsstøtte til redning og omstrukturering af kriseramte virksomheder (EUT C 244 af 1.10.2004, s. 2).

      (21)  Se fodnote 2.

      (22)  Denne garanti blev påberåbt af de relevante banker og resulterede i et krav fra staten mod selskabet.

      (23)  Sag C-39/94, SFEI m.fl., Sml. 1996 I, s. 3547, præmis 60-61.

      (24)  Ifølge rapporten ville 3,88 % af de simple finansielle krav blive fyldestgjort efter konkursscenariet og 23,94 % efter tvangsakkordscenariet.

      (25)  Sag C-482/99, Frankrig mod Kommissionen (Stardust-Marine), Sml. 2002 I, s. 4397.

      (26)  Se Kommissionens afgørelse (EU) 2015/494 af 9. juli 2014 om foranstaltning SA.32715 (2012/C) (ex 2012/NN) (ex 2011/CP), som Slovenien gennemførte til fordel for Adria Airways d.d. (EUT L 78 af 24.3.2015, s. 18).

      (27)  Se Kommissionens afgørelse NN 34/2009 (ex N 321/2009) af 12. juni 2009 om statsstøtte — Slovenia »Temporary Framework scheme — Guarantees«.

      (28)  Meddelelse fra Kommissionen om revision af metoden for fastsættelse af referencesatsen og kalkulationsrenten (EUT C 14 af 19.1.2008, s. 6).

      (29)  Sag T-1/12, Frankrig mod Kommissionen (»Sea France«), ECLI:EU:T:2015:17, præmis 34, med yderligere henvisninger.

      (30)  Kommissionens afgørelse 2014/341/EU af 3. september 2013 — Statsstøtte SA.32554 (09/C) — Østrigs omstruktureringsstøtte til fordel for Hypo Group Alpe Adria (EUT L 176 af 14.6.2014, s. 1).

      (31)  6,7 mio. EUR.

      (32)  Kalkulationsrenten blev fastsat på grundlag af den referencesats for Slovenien, der gælder for en kriseramt virksomhed. Ifølge Kommissionens meddelelse om revision af metoden for fastsættelse af referencesatsen og kalkulationsrenten (EUT C 14 af 19.1.2008, s. 6) skal referencesatsen også anvendes som kalkulationsrente ved beregningen af nutidsværdier.

      (33)  Rådets forordning (EF) Nr. 659/1999 af 22. marts 1999 om fastlæggelse af regler for anvendelsen af artikel 108 i traktaten om den Europæiske unions funktionsmåde (EFT L 83 af 27.3.1999, s. 1).

      (34)  Eftersom omstruktureringsstøtten blev anmeldt den 21. november 2013, bør den vurderes ud fra rammebestemmelserne fra 2004 (se fodnote 19). Ifølge punkt 136 i rammebestemmelserne fra 2014 (rammebestemmelser for statsstøtte til redning og omstrukturering af kriseramte ikke-finansielle virksomheder (EUT C 249 af 31.7.2014, s. 1)) »vil anmeldelser, der indgår til Kommissionen før den 1. august 2014, […] blive vurderet på grundlag af de kriterier, der var gældende på anmeldelsestidspunktet«.

      (35)  Tabet af kapital i løbet af de sidste tolv måneder er større end det samlede tab af kapital, fordi Cimos tidligere har indberettet akkumulerede overskud.

      (36)  Kommissionens beslutning i sag C-38/07, Arbel Fauvet Rail, EUT L 238 af 5.9.2008, s. 27.

      (37)  Forenede sager T-102/07, Freistaat Sachsen mod Kommissionen, og T-120/07, MB Immobilien og MB System mod Kommissionen, Sml. 2010 II, s. 585, præmis 95-106.

      (38)  I 2009-2010 blev der indrømmet Cimos statsgarantier efter de ordninger, der er beskrevet i fodnote 11. På det tidspunkt var selskabet ikke en kriseramt virksomhed, og derfor udgjorde garantierne ikke rednings- eller omstruktureringsstøtte og tilsidesatte således ikke princippet om engangsstøtte.

      (39)  Se for eksempel Kommissionens afgørelse (EU) 2015/494 af 9. juli 2014 om foranstaltningerne SA.32715 (2012/C) (ex 2012/NN) (ex 2011/CP) gennemført af Slovenien til fordel for Adria Airways d.d. (EUT L 78 af 24.3.2015, s. 18), Kommissionens afgørelse 2013/151/EU af 19. september 2012 om Den Tjekkiske Republiks statsstøtte SA.30908 (11/C) (ex N 176/10) til České aerolinie a.s. (ČSA — Czech Airlines — Omstruktureringsplan) (EUT L 92 af 3.4.2013, s. 16).

      (40)  Se fodnote 5.

      (41)  Forenede sager T-115/09 og T-116/09, Electrolux og Whirlpool mod Kommissionen (FagorBrandt), ECLI:EU:T:2012:76.

      (42)  Hvoraf Cimos har anmeldt 120,2 mio. EUR som sit egetbidrag.